text:
Week end tras di lomba 2-3-4 di Mei a tuma lugar 3rd Extreme Import International na e Pista di Palo Marga. Un careda cu tur espectativa tabata halto pa tanto e coredor y fanatico nan. Mad Max & Easy Racing mane semper ta bin desisivo y super bon prepara pa e categoria di Jr Dragster y Bike nan. Un di e categoria cu nos tin hopi aña sin core aki na Aruba y cu a hala hopi atencion tabata e Super Comp Bike 8.90-9.20 Pro Light! Junior Fingal a tune e Hayabusa di Jayson G (Destroyer) pa e categoria aki y diasabra anochi e la duna su frutu ora cu Jayson G ta titula Campeon den e categoria di Super Comp Bike. Nos por remarca cu 2 aña pasa na Corsow Jayson G a titula Sub Campeon den e categoria aki tambe! Diadomingo e mucha nan den e categoria di Jr. Dragster a mira action dilanti un publico grandi y aki nan ta Christine Fingal a titula Campeon den e categoria aki. Varios driver di Mad Max & Easy Racing a sa di pone personal record nan nobo riba nan bike, cual tambe ta duna resultado di e trabow nan duro hasi riba nan. Mas cu claro nos exito nan, nos ta comparti’e y dedike na nos famia y fans nan cu tey tur careda cu nos na pista y dimes sin laga afo e gradicimento na nos sponser nan cu ta kere firmemente den nos team un biaha mas den e race season 2014. Nos next compromiso ta durante e careda di “one day bracket” dia 7 di Juni venidero. Un danki grandi ta bai pa nos sponsor nan di liquid speed cual ta MONSTER energy drink-KENDALL MOTOR OIL cu su tremendo azeta nan di motor.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


c: text/html

text:
ZURICH — E Ofisina Federal di Hustisia na Suisa a deklará ku seis ofisial di futbòl a keda arestá na Zurich ayera pendiente nan ekstradishon pa Merka. E detenshonnan a tuma lugá den e hotel di sinku strea Baur au Lac na Zurich. Outoridatnan Merikano ta sospecha ku e ofisialnan di korupshon sumando un total di miónes di dòler Merikano.
Segun e Ofisina di Fiskalia Federal na New York, nan ta investigando e individuonan riba sospecho di risibí sèn di forma ilegal kuminsando for di den añanan 1990 te ku presente. Segun Merka mas di 150 mion dòler a keda paga dor di representantenan di media deportivo i kompanianan di promoshon deportivo na funshonarionan di futbòl, entrenan delegadonan di FIFA i otro funshonarionan di sup-organisashonnan di FIFA.
Ta e sospecho ku a kambio, e kompanianan di media i promoshon deportivo a risibí derechinan di media, merkadeo i patrosinio den konekshon ku torneonan di futbòl den Amérika Latino. Segun Merka, e krimennan aki a keda prepará i akordá na Merka i pagonan a keda hasi via di bankonan Merikano.
E departamento di polis di Zurich lo interogá e sospechosonan awe na nòmber di Ofisina Federal di Hustisia Suiso. Segun e Ofisina Federal di Hustisia na Suisa nan lo aprobá i ehekutá e ekstradishon di e sospechosonan ku bai di akuerdo ku esaki mes ora. Sin embargo, si e sospechosonan nengá ekstradishon, Merka lo tin ku someté un solisitut di ekstradishon formal den e próksimo 40 dianan.
Segun e Departamento di Hustisia Merikano nuebe ofisial di FIFA i tambe sinku Ehekutivo ta keda akusá di ekstorshon i tambe korupshon.
E personannan ku ta keda akusá ta:
- Jeffrey Webb: presidente di CONCACAF
- Eduardo Li: miembro di komité ehekutivo di FIFA, miembro di komité ehekutivo di CONCACAF i presidente di Federashon di Futbòl di Costa Rica
- Julio Rocha: Ofisial di desaroyo di FIFA, presidente di Federashon di Futbòl Nikaraguense
- Costas Takkas: man drechi di presidente di CONCACAF
- Jack Warner: èks-presidente di FIFA
- Eugenio Figuerdo: vise-presidente di FIFA
- Rafael Esquivel: miembro di komishon ehekutivo di CONMEBOL i presidente di Federashon di Futbòl Venezolano
- Jose Maria Marin: miembro di komité organisatorio di FIFA
- Nicolas Leoz: èks-presidente di CONMEBOL
- Alejandro Burzaco: prinsipal di kompania di promoshon Torneos y Competencias Argentina
- Aaron Davidson: Presidente di Traffic Sports USA
- Hugo i Mariano Jinkis: prinsipalnan di kompania di promoshon Full Play Group Agrentina
Jeffrey Webb, Eduardo Li, Julio Rocha, Costas Takkas, Eugenio Figueredo, Rafael Esquivel i José Maria a keda detene na Suisa. Tambe e Departamento di Hustisia Merikano a duna di konose ku den oranan di mainta nan a tene un entrada hudisial na e sede di CONCACAF na Miami, Florida.
Den un kaso separa outoridatnan Suiso tambe, a kuminsa un investigashon riba FIFA pa otorgamentu di Mundial Rusia 2018 i Qatar 2022.

robotstxt: allowed

filter: keep


text:
WILLEMSTAD — Despues di un tremendo kampionato di Terser Divishon aña pasa, FFK kier a anunsiá ku Liga MCB Terser Divishon 2016 ta ranka sali djadumingu aki den gran forma.
Liga MCB Terser Divishon su gran apertura lo ta djadumingu, 24 di yüli 2016 pa 5’or di atardi na tereno di FFK. E 2 ekiponan ku lo mira akshon durante e apertura di Liga MCB Terser Divishon 2016 lo ta Real Buena Vista i Haitian Union Club Football.
Tur partido di Liga MCB Terser Divishon lo tuma lugá na tereno di FFK durante e djadumingunan binidero.
Un total di 4 klup a inskribí i lo partisipá na e kampionato aki. Esakinan ta lo siguiente: Real Buena Vista, Haitian Union Club Football, Deportivo Santa Rosa i Caribbean International University.
FFK kier a invitá hinter e pueblo di Kòrsou pa bin presensia e weganan aki i sigui disfrutá di bo deporte preferí, e deporte rei, futbòl.
E weganan aki ta kompletamente grátis!


text:
Nos a yega final di un otro aña escolar, hopi lo ta reflexionando riba e resultadonan positivo, otronan riba con lo por hacie miho e siguiente aña, pero ta masha tiki lo ta pensando riba kico lo pasa cu e studiantenan cu a yega na e nivel mas leu cu por a yega den nan bida na Aruba. Aki Otmar Oduber ta referi na e muchanan, na e hobennan cu tin mester di un educacion special y cu lamentablemente na Aruba ta hopi limita.
E posibilidadnan pa e muchanan cu tin mester di educacion special na nos isla por wordo conta cu dedenan di un solo man y si ta trata di muchanan cu tin un deshabilidad halto, ta uno so, sin cu esaki ta necesariamente un scol secundario, sino mas bien un pasadia.
Mayornan di e muchanan aki ta keda cu mannan mara pues no tin manera pa nan yiunan por sigui un enseñansa digno y ta keda na merced di e capacidad cu e pasadia por tin. Hopi biaha por wak cu e mayornan aki ta tuma e decision drastico di bandona Aruba y bay biba den exterior pa asina por brinda nan yiu un miho porvenir, un futuro cu na Aruba nan no lo por haya. Pero no ta tur mayor tin e posibilidad di bay biba den exterior y nan ta keda Aruba cu un desaroyo demasiado limita pa nan yiu.
Instancianan concerni a bati no uno, sino varios biaha na gobierno pasobra e medionan financiero cu nan tin no ta suficiente pa por atende e clientenan cu nan tin na e momentonan aki. Nan ta haci nan maximo esfuerzo pa por duna e miho cuido y atencion posibel, pero si nan no haya mas fondo for di gobierno, nan lo mester baha e cantidad di cliente cu nan ta ricibi, aumentando asina e problema existente.
“Esaki ta e tipo di situacionnan cu nos di POR ta mira cu mester prioridad. Desaroyo di nos muchanan, especial of no, ta un deber y nos tine como prioridad. No por ta asina cu ta inverti miyones den infrastructura, pero ta laga e cuido, enseñansa y porvenir real di nos hendenan y den e caso aki di nos muchanan un banda. Kico nos por logra cu un caretera nobo si nos yiunan no ta hayando e atencion y cuido necesario, si nan futuro ta wordo limita pa falta di opcionnan, pa falta di medionan financiero, pasobra gobierno no por of no kier duna mas”, Otmar Oduber ta indica.
E ta agrega cu POR ta kere firmemente cu educacion y enseñansa ta e motor di cualkier sociedad prospero y ta conduci na desaroyo social y crecemento economico. Tanto e alumno como maestro merece di forma parti di un sistema educativo unda excelencia, calidad y desaroyo continuo ta e base di tur decision. POR ta duna maximo importancia na enseñansa liber y igual.
Como partido POR ta conciente cu nos ta un sociedad hopi chikito y hopi biaha no por inverti den tur problema individual cu hobennan por tin, pero e opcionnan cu tin na e momentonan aki ta hopi limita y mester inverti mas den e sector aki.
Den e siguiente dianan e team di POR lo ta enfocando mas riba e tema aki, presentando e ideanan cu ta refleha e vision di E Forsa Nobo pa loke ta enseñansa especial na Aruba y e ayudo cu e diferente instancianan mester pa por brinda un servicio excelente pa tur nan clientenan.


text: Diamars atardi a drenta informe di un accidente na Camacuri, mesora a dirigi un patruya na e sitio. E patruya bayendo na e sitio a haya su mes envolvi den un otro accidente (den un otro informe lo por lesa di e accidente ey) Mientras tanto un otro patruya a bay na e sitio. Na yegada di e otro patruya a bin compronde cu aki ta trata di un accidente unda cu e chauffeur di e Honda Fit no a ripara cu e trafico su dilanti a para y e no a logra mantene su distanci ni regula su velocidad. Afortunadamente aunque e impacto tabata fuerte asina mes ningun hende a resulta herida


text:
E splicacion ta den un estudio publica den Journal of Personality and Social Psychology, unda nan a descubri, cu e holor di bo pareha romantico ta yuda bo baha e nivelnan di stress, sea e ta of no ta físicamente presente cu bo.
E holor corporal di un straño, di otro banda, ta causa mas stress entre e participantenan.
E estudio tabata conduci pa e cientificonan di Universidad di British Columbia na Canada. Examinando 96 pareha heterosexual, pidiendo e hombernan, pa uza un camisa limpi pa 24 ora, sin uza desodorante, producto corporal, sin huma y sin come alimento cu por afecta nan holor. A scoge pa homber, paso nan holor corporal ta mas fuerte. Despues di kita e camisanan, a vries nan pa preserva e holornan.
A laga e muhernan hole 3 camisa diferente; pareha, otro homber desconoci y uno completamente limpi. Inmediatamente a haci un entrevista di trabou falso y un examen dificil di matematica, pa provoca e emocionnan di stress. Ademas a midi nan nivelnan di cortisol, a traves di un prueba di scupi. E muhenan cu a hole e camisanan di nan pareha, a raporta di sinti menos gestress prome y despues di e entrevista y examen.


text:
E promé kaso probabel di Monkeypox detektá na Kòrsou, a keda konfirmá. Ta trata di un persona ku a regresá resientemente for di eksterior. E promé tèst, realisá na Kòrsou, i e di dos tèst, realisá na Hulanda. Tur dos a sali positivo pa e vírùs di Monkeypox.
E persona ta aktualmente den isolashon. Siguiendo e protokolnan vigente, departamento di Epidemiologia (EPI) i departamento di Infectieziektebestrijding (IZB) di Servisio di Salú Públiko di Kòrsou (UO G&Gz, ántes GGD) ta sigui tur e pasonan nesesario pa kontené transmishon di e vírùs di hende pa hende mas tantu posibel.


text:
Esaki ta reparti den dos categoria: 3 miyon ta pa loke nan ta yama “migratie keten” (cadena migratorio) pa reforza e sistemanan di DIMAS, IASA, Guarda Nos Costa, pues con e procesonan den e parti di imigracion mester bay “in place”, y tambe e ampliacion di e facilidadnan di detencion pa asina garantiza cu Aruba ta actua segun e Derechonan Humano, kiermen cu no ta trapa riba derecho di ningun hende. E di dos categoria ta 2.5 miyon pa otro gastonan.
Den esaki, e dignatario a señala, mester pensa riba proyectonan den enseñanza, salud, y KPA. E mandatario a duna di conoce cu gobierno a entrega informacion den ki fase e ta. E deadline tabata siman pasa, y e departamentonan concerni di gobierno a traha masha duro riba e plannan, di acuerdo cu e modelo cu Hulanda kier pa haci.
El a subraya cu e no tabata facil, pero nan a traha di dia y anochi, y aworaki gobierno ta wardando riba e contesta.
E dignatario a referi na e siguiente paso, cu ta acudi na Union Europeo.
Esaki mirando cu 5.5 miyon euro so ta disponible, cu eigenlijk ta cubri un parti di e gastonan envolvi, ya cu hopi di e gastonan Pais Aruba ta hayando caba, y lo sigui haya si e crisis empeora y e sumanan di 23.8 miyon ni pa e 5.5 miyon, lo no cubri e gastonan ey.
Minister Presidente a splica cu Union Europeo tin un envelop, manera nan ta yame, cu tin cierto suma den dje, cu si Aruba ta cumpli cu e rekisitonan por bin na remarke pa yuda nos pais cu e gastonan.
E dignatario a expresa cu organizacionnan internacional ta bisa cu nan ta yuda y cu nan tin placa disponible, pero ora di bati na nan porta ta realiza e realidad cu e no cu e mayoria di gasto nan ta yuda bo cune.
Prome Minister a pone como ehemplo, un desaroyo lamentable cu Aruba ta enfrentando, unda cu Fundacion Hende Muher den Dificultad mas y mas ta mira hendenan muher cu ta bin for di Venezuela, cu ta wordo maltrata.
Gobierno ta haciendo un investigacion riba esaki pa mira kico exactamente ta sosodiendo. Y si ampliacion di e shelter ta bira necesario, e Fundacion ta yuda gobierno cu esaki basta por garantiza cu nan tin e placa pa paga empleadonan extra pa yuda cu e situacion.
Por ta un trahador social por atende cu cinco famia den un shelter manera ta aworaki, pero si tin diez famia mester di dos trahador social, y e gastonan ey nan no ta cubri.
Minister Presidente a comenta cu Hulanda a bisa gobierno cu nan ta yuda cu aspectonan cu por soluciona structuralmente, pero cu no tin gastonan structural mara na dje, cu no ta exigi pa pone mas hende traha riba e problema.
E mandatario a reitera cu e no ta facil, pero gobierno ta buscando e fondonan disponible.
Tocante e asunto aki DIARIO a puntra e mandatario si ta trata di señoranan Venezolano, di famianan residente, cu ta wordo maltrata pa nan pareha, y den e caso aki no por deporta e culpable, of cere pa lague den man di husticia.
Pero e tin indicacion cu ta trata di damanan indocumenta cu ta drenta Aruba y cu no necesariamente ta wordo maltrata pa un pareha Venezolano, sino pa Arubiano mes!


text:
ANÁLISIS DI PRONÓSTIKO TA INDIKÁ DESAROYO DI KONDISHONNAN DI LAMAN BRUTU KU POR MENASÁ PARTINAN DI KOSTA DI KÒRSOU***
E KONDISHONNAN AKI LO DURA FOR DI DJASABRA, 3 DI YÜLI 2021, 00:00 O.L. TE DJASABRA, 3 DI YÜLI 2021, 17:00 O.L.
IMPAKTO ANTISIPÁ:
Resake i/òf bientu fuerte lo kousa laman brutu na kosta;
Ola haltu lo kousa daño na boto chikí, si esakinan keda na tera kantu di awa;
Inundashon di kosta lo kousa daño na fasilidatnan na playa.
MEDIDA DI PREKOUSHON:
Ta konsehá usuario di boto chikí pa no nabegá den e kondishonnan aki;
Debí ku inundashon ta probabel den sierto área kantu di kosta, ta urgi doño di fasilidatnan na kosta pa protehá nan propiedat, kaminda ku esaki ta posibel.
Ta konsehá hende ku ta landa pa keda na kantu.
DEFINISHONNAN:
Un Boletin Spesial ta ser emití pa eventonan di wer ku ta kousa inkonbeniensia general òf preokupashon den pueblo (ku ta rekerí atenshon i akshon di outoridatnan di brantwer i polis) i ku no por ser deskribí na un manera adekuá den un pronóstiko di tempu regular.
Un Vigilansia pa Laman Brutu ta un anunsio pa ora ku laman brutu ta posibel (probabilidat di 30 pa 50%) denter di próksimo 3 pa 12 oranan.
E frase ku ta kuminsá ku E KONDISHONNAN AKI LO DURA FOR ta duna un aproksimashon di e periodo di durashon di e kondishonnan di peliger.


text:
Kralendijk, 24 di òktober 2021 – E deklarashonnan di minister di asuntunan interior bou di kua Boneiru ta kai komo entidat públiko ta pone mi trese e siguiente deklarashon. Na Boneiru nos ta konsiente i ya pa añanan nos ta hiba kampaña den nos komunidat pa spar mas ku ta posibel riba uso di energia, esta riba uso di awa i koriente. Pues riba su mes e minister no mester manda nos hendenan bai baña ménos ni uza ménos èrko. Ademas e minister ku e deklarashonnan aki a demonstrá di no tin konosementu di nos situashon klimatológiko kaminda temperatura di 33 grado pa dia ta algu normal den nos ambiente. Freska nos kurpa te dos biaha pa dia ta parti integral di nos bida diario i sende èrko òf pone un fèn ta nesesario sigur na ora di drumi pa nos hendenan tin un deskanso físiko i mental pa tur dia lanta di nobo ku energia i ehersé nan labor. Ta e mesun Hulanda, e minister di enseñansa ku a rekonosé ku e temperatura haltu ta un opstákulo pa nos muchanan por siña den un ambiente di lokalnan kalor i a opta pa pone èrko den tur klas aki na Boneiru. Loke mi ta haña mas importante ta ku e minister mester sa ku gabinete Rutte, di kua ministerOllongren ta forma parti di dje a komprometé su mes pa rebahá e gastunan haltu di kosto di bida i di hasi negoshi na Boneiru. Sekretario di estado TamaravanArk dia 10 di òktober 2019 a skirbi ku un di su metanan ta pa rebahá strukturalmente e gastunan di koriente riba nos islanan. Te awe esaki no a keda realisá. Loke nos por konstatá ta ku e gastunan di bida desde 2019 juist a subi: entre otro preisnan di kombustibel, produktonan den supermerkadonan i tarifanan di koriente a subi drástikamente.
Mi por a konstatá ku for di 2019 WEB den konsulta ku ministerio di EZK a traha un plan di energia pa yega na 80% di produkshon di energia duradero ku un meks inovativo di mulina di bientu, energia solar i reserva dor di bateria. E invershon aki lo kosta 58 mion dia kua e petishon ta pa 32 mion na supsidio. Esaki lo tin komo konsekuensia ku e tarifanan lo baha poulatinamente ku 50% kompará ku e tarifa aktual di 29 sèn di dòler pa Kilowatuur. Lo tin un bahada di 15 mion dòler pa aña ku ta un bahada pro medio di 24 dòler pa luna pa un kas di famia.
Supsidio di e 32 mion dòler lo duna realse na e deseo ekspresá dor di TweedeKameratraves di e moshon di AtjeKuiken kaminda e ta supliká gobièrnuRutte, di kua Ollongren tambe ta forma parti pa: “het openbaarlichaam Bonaire c.q. WEB actief te faciliterenbij het spoedigverkrijgenvanvoldoendemiddelen/subsidiesom het verduurzamingsplanuit te voerenopeenwijzediebijdraagtaaneenstructureleverlagingvan de tarieven”.
Mi por imaginá mi ku awor ku tin disponibel un montante èkstra di 6.8 miljard Euro un supsidio pa un invershon di 32 mion ta pas kompletamente. E efekto di e invershon aki ta baha e gastunan di kosto di bida i di hasi negoshi i ta kontribuí na e metanan klimatológiko. E ta kumpli ademas ku palabrashonnan hasi anteriormente i e diferente moshonnan. E proyekto aki ta garantisá un produkshon di energia duradero i konfiabel na Boneiru, e ta disminuí nos dependensia di kombustibel tradishonal(petroli), e tin un efekto positivo riba nos turismo(80% duradero i sostenibel) i ta baha e gastunan di kosto di bida i di hasi negoshi strukturalmente.
Komo frakshon Coffie mi kier informá bo ku e proyekto aki tin mi sosten kompleto i mi kier urgi minister Ollongren pa hasi su máksimo esfuerso pa konvensé su kolega di EZK i gabinete pa no tarda mas ku duna aprobashon na e petishon pa e supsidio di 32 mion dòler. Esei lo ta muchu mas efektivo ku bai gasta sèn na material di promoshon pa baña ménos i usa ménos èrko. E lo demonstrá ku e gabinete ta serio den su esfuersonan pa redusí gastunan aki riba nos isla den e lucha pa limitá pobresa mas tantu ku ta posibel. Palabra i akshon awor ta na minister Ollongren. Nos pueblo tambe tin derecho riba un desaroyo riba e tereno di energia aki ku ta duradero i sostenibel. For di 2008 nos a skohe e rumbo aki i riba propio forsa a hasi invershonnan I na e otro un banda ta deber di gabinete i di nos minister di asuntunan interior pa hasi su máksimo esfuerso pa sostené e esfuersonan aki i pa logra esaki.


text: KRALENDIJK – Habitantenan di Republiek ta remarká kondishon di e kayanan den e bario ku ta den un estado deplorabel. Ta trata di entre otro kaya Jasinto, kaya Amatisia i kaya Rubi. Kaya Amatisia spesífikamente tin un kanal práktikamente e kaya kompletu. Momentu di yobida, awa ta kore den e kaya for di ariba te abou, loke ta krea un kanal hundu. Pa por trafiká den e kaya ta rekerí un vehíkulo grandi, haltu i ku bon tayer. Si esaki no ta e kaso, evitá di pasa den e kayanan ariba menshoná. E situashon ta rekerí atenshon. Simplemente yena poko diabas por solushoná e kaya temporalmente,” nan a menshoná.


text:
KOMUNIKADO KUERPO POLISIAL KÒRSOU: Aksidente di tráfiko ku dos morto.
KOMUNIKADO DI PRENSA 394 /2022
20 ougùstùs 2022
Aksidente di tráfiko ku dos morto.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djasabra 20 di ougùstùs 2022 alredededor di 11.04’or, Sentral di Polis a risibí informashon
di un aksidente bastante grave ku a tuma lugá riba Schottegatweg-Noord algu despues di
Beatrixlaan.
For di investigashon preliminar a sali na kla ku un outo di famia tabata kore riba
Schottegatweg-Noord den direkshon di Biesheuvel.
Shofùr di e vehíkulo aki dado momentu a pèrdè kontrol riba su stür i bai dal kontra di un
pikòp ku tabata stashoná kantu di kaminda i tambe dos persona ku tabata hasi trabounan di
limpiesa kantu di kaya.
E impakto tabata asina fuerte ku e outo aki a hisa e dos víktimanan i benta nan over di un
muraya di kurá di un kas na man drechi di kaminda.
Tur dos víktima di sekso maskulino a fayesé na e sitio di e aksidente.
Investigashon den e kaso aki ta kontinuá
Kiko Ta Pasando no tin derecho di autor riba nigun potret.


text:
ULTIMO ORA.
BONEIRU.
TIN PROBLEMA DEN MPB.
MILENA SILBERIE MIEMBRO DI KONSEHO INSULAR PA MPB A KABA ENTREGA SU KARTA DI RETIRO.
Notisia live 99 fm por konfirma for di nos fuente nan ku Milena Silberie a entrega retiro komo miembro di konseho insular pa MPB y ela entrega su asiento bek na partido.
Informashon ku nos ta dispone di dje ta indika ku Milena Silberie no ta kontentu manera kos nan ta kana den gobernashon y a disidi di bula afo.
Interesante pa sa ken lo drenta pa MPB den konseho insular.
Asiento lo bai bek pa e lider politiko Elvis Tjin A Sjoe e lo mester disidi kon MPB ta sigi den konseho insular.
FUENTE: AIMED AYUBI.
NOTISIA KU BO POR KONFIA.


text:
Aruba semper a posiciona su mes como un destinacion cu prijsnan mas eleva y a sa di ta exitoso den esaki. A.T.A. lo sigui haci esfuerso pa dirigi su mes riba e tipo di turista cu ta dispuesto pa paga e prijs aki y ta mira e balor di esaki, sinembargo ta considera cu mester investiga ki impacto un incremento den prijs lo tin riba e demanda pa un vacacion pa Aruba y keda monitorea esaki. Tambe ta señala, un biaha mas, cu ta importante pa enfoca riba brinda nivel di “value for money” adecua! Esaki a bin ta bou di presion.
Pa algun luna caba A.T.A. a bin ta den dialogo cu mas di 75 diferente socio; organisacionnan, departamento di gobierno y gremionan na Aruba y den reino, enfocando riba diferente tema cu tin impacto entre otro riba turismo y e costo di vacacion, algo cu lo afecta un biaha mas directamente e forma di biba di cada un aki na Aruba.
Mirando e importancia di turismo y recuperacion economico como destino y nacion, A.T.A. a enfoca riba 3 estudio, pa asina por duna conseho riba decisionnan, basa riba investigacionnan y pues “facts”.
Den luna di April, a completa e ‘Price Competitive Study’, unda ta compara e costo di un vacacion pa un un bishitante di Estados Unidos – siendo e mercado primario – pa Aruba cu e costo di un vacacion pa otro destinonan den Caribe. E meta di e estudio aki tawata pa wak pa diferente tipo di vacacion manera biahe cu famia, honeymoon y biahe di pareha cuanto e prijs pa persona lo sali pa e diferente elementonan di cada tipo di vacacion, por ehempel buelo, acomodacion, cuminda y bebida, transporte y actividadnan. Den caso di un biahe cu famia, e prijs pa persona pa Aruba ta significantemente mas halto den comparacion cu e otro islanan, den caso di un biahe pa honeymoon, e prijs pa persona pa Aruba tambe ta mas halto den comparacion cu e otro islanan y den caso di un vacacion di pareha “empty nesters” e prijs pa persona pa Aruba ta na di 2 luga mas halto despues di U.S. Virgin Islands. Esaki no ta un sorpresa, pero ta bon pa
re-establece con ya caba Aruba ta carga un prijs mas eleva y pues mester actua cu hopi prudencia pa loke ta trata decisionnan cu lo hisa e costo di un vacacion y mester evalua con esaki lo por impacta demanda pa Aruba.
Ta haciendo e estudio riba e impacto di demanda door di aumento di gasto di un vacacion. Pa esaki a contrata University of Central Florida (UCF). E prome parti di e estudio aki a enfoca riba e efectividad di mercadeo, pa asina establece con efectivo e strategia di A.T.A. ta y entre otro ki fondo mester dispone di dje como A.T.A. pa por sigui pusha resultadonan desea. Actualmente ta trahando riba e di dos parti di e estudio, unda ta enfoca riba e impacto cu entre otro un incremento den impuesto (introduccion di BTW) lo tin riba e demanda di turismo y riba e cantidad di anochi cu un turista ta keda Aruba. Esaki banda di otro elementonan incluyendo tasa di inflacion halto. Basa riba diferente scenario lo wak e impacto riba demanda. Ta spera di por tin e resultadonan di e parti aki di e estudio cla entre fin di augustus y comienso di september. E tercer parti di e estudio lo enfoca riba e percepcion di bishitantenan riba un incremento potencial di costo. Cu e resultadonan aki lo purba saca afo ki tipo di mensahe lo mester uza pa comunica cu bishitantenan na momento cu tin un incremento di impuesto of otro aspectonan cu lo impacta e costo di un vacacion pa Aruba. Pa e estudio aki ta encuestando bishitantenan.
Mirando e situacion economico mundial, mester tene na cuenta, no solamente e aspectonan local cu ta impacta costo di un vacacion pa Aruba, pero tambe inflacion proyecta den diferente di nos mercadonan. Nos mercado principal, Estados Unidos ta mirando un inflacion hopi halto na e momento aki- bayendo for di 8.6% na mei te cu 9.1% na juni, un record den 41 aña. Pa 2023 ta spera un inflacion di entre 2 y 2.5%. Pero tin hopi incertidumbre y preocupacion ta sigui pa un posibel recesion den 2023 y 2024.
Manera menciona, A.T.A. lo sigui enfoca riba e estudionan menciona y lo comparti e resultadonan cu gobierno y otro socionan clave pa asina decisionnan por wordo tuma cu e prudencia necesario y mas cu claro tur dirigi riba logra metanan pa 2023 y despues y sigui stimula e trajecto di recuperacion fuerte. Mirando e importancia di turismo y con esaki por impacta hopi otro aspecto, incluso entrada proyecta pa gobierno / pais Aruba, como tambe calidad di bida di tur habitante, prudencia ta necesario.


text:
Esmee Alexandrina Imperator-Schoop
Mientras bo ta den nos memoria bo no a fayese, solamente bo a nos dilanti
Invitashon:
Kasa i yiu di e defuntu
Esmee Alexandrina Imperator-Schoop
ta invita tur famia amigu i konosinan na un Santu
Sakrifisio di misa na okashon di e di 5 aña ku nos
defunto stima a bai nos dilanti, kual misa lo tuma lugá
djadumingu 28 Novèmber 2021 pa 10or di mainta
na Misa di Jandoret.
Despues di misa lo no risibí bishita di kondolensha na kas.
Aseptá esaki komo un invitashon personal.


text:
Ride for the Roses ta reanudá su aktividatnan
WILLEMSTAD – Despues ku obligatoriamente durante dos aña tras di otro mester a pone tur kos ‘on hold’ pa motibu di e restrikshonnan a konsekuensia di e pandemia di corona, awor fundashon Ride for the Roses (RFTR) a start e mashin di nobo pa fin di e aña aki i mesora den e aña nobo 2023 organisá atrobe e aktividatnan di Ride, Walk & Swim for the Roses. Durante un konferensia di prensa den presensia di gerensia di e patrosinador prinsipal ORCO Bank a duna un relato kiko tin den tapara pa e próksimo periodo. Pa tradishon ta rekoudá huntu ku komunidat fondo pa por sigui sostené Prinses Wilhelminafonds (PWF) tur luna den e lucha kontra kanser i pa por duna guia na pashènt di kanser i nan famia. Ultimo dos aña RFTR tabata den e posishon pa kontinuá ku e sosten na PWF, pero a bira tempu pa suplementá e reserva na fondo. Durante e anunsio di e temporada nobo di RFTR a hasi uso di e oportunidat pa lansa e website nobis di e fundashon.
Despues di palabranan di bonbiní, presidente di RFTR Robbin Martina a kuminsá anunsiá mesora e programa di aktividat ku tin planiá pa e lunanan ku a sobra pa e aña aki i kuminsamentu di 2023. Ku doló na kurason e organisashon a opservá ku kada bes mester a wanta ku tur plan, ya ku tabata imposibel pa organisá evento, muy en espasial Walk for the Roses ku pa hopi tempu kaba ta konsiderá un di e eventonan mas popular, pero tambe deportivo i ku partisipashon masal na Kòrsou. E fondonan ku RFTR a generá den e añanan anterior ku kua ta sostené PWF mensualmente, no ta inagotabel. Señora Frida Geller, presidente di PWF, a gradisí Ride pa e sosten mensual ku a keda bini tambe den e periodo ketu di COVID. Pa por kompensá e redukshon di kapital ta konta un biaha mas riba koperashon di e komunidat na e aktividatnan ku a plania pa rekoudá fondo.
Art for the Roses
En koperashon ku Landhuis Bloemhof, Number Ten i e Katedral di Sumpiña ta trahando na e proyekto multidisiplinario Art for the Roses ku ta tuma lugá for di meimei di òktober un luna largu ku diferente aktividat i ku ta kulminá na e findishi di arte dia 19 di novèmber. Resientemente a dediká publisidat kaba na e proyekto partikular aki. Na su debido tempu lo sigui duna informashon adishonal pa nan tur resultá eksitoso.
Website
Den e periodo tras di lomba a traha bou di guia profeshonal di Profound i Socialutions Caribbean na un website nobo di RFTR. Aparte ku e profeshonalisá esaki mas, awor ku e website di RFTR estilo nobo por hasi donashon on-line, entre otro for di eksterior. Esaki ta habri e posibilidat pa persona i instansia pafó di Kòrsou tambe hasi donashon pa e bon kousa ku RFTR ta para p’e. Durante e enkuentro ku prensa simbólikamente a lansa e website aki: www.ridefortheroses.net.
Pelíkula
Atrobe, den koperashon estrecho ku The Movies, ta bai organisá un anochi spesial di pelíkula di kua loke e ta generá na entrada ta bai pa e meta di RFTR. Djaweps dia 3 di novèmber The Movies ta pone un sala disponibel pa presentá e pelíkula ‘Amsterdam’, ku e luna ei mes lo konosé su estreno mundial. Nan ta deskribí e pelíkula komo un komedia misterioso di direktor David O. Russell. E protagonistanan ta entre otro Robert de Niro, Chris Rock, Taylor Swift, Christian Bale, John David Washington i Margot Robbie. Storia di e sine ta ku tres amigu ta haña nan envolví den un kaso misterioso di asesinato den historia di Amsterdam kaminda a apuntá nan mes komo sospechoso, pero nan ta logra resolvé e kaso. Parsialmente loke ta tuma lugá den e pelíkula a sosdé den añanan 30 di siglo pasá na e kapital Hulandes.
Ride for the Roses 2023
Riba un djadumingu den kareda di di dos mitar di yanüari òf na kuminsamentu di febrüari 2023 lo konosé e regreso di Ride, Walk en Swim for the Roses. A saka e esenarionan di e último edishon di febrüari 2020 pa monta tur kos manera a hasi den pasado – i pa bolbe hasi’é un éksito. Durante e último dos añanan hopi hende a anhelá na esaki.
Direktiva di RFTR ta brota di entusiasmo pa reanudá e aktividatnan. Pa algun tempu kaba tin dos miembro nobo di direktiva, esta Harry Huijzers (tesorero) i Sayenne Dennert-Dick. E otro miembronan di direktiva ta Robbin Martina (presidente), Benno van Leeuwen (sekretario), Raoul Hooftman, Arthur Rosaria, Maria-Helena Seferina-Rojas, Jessica Russel-Lucasius, Frans Heiligers i ku respaldo di e trenu Justin Pries.
Spònser prinsipal Orco
Orco Bank komo spònser prinsipal, representá pa su Managing Director señora Désirée Alberto, a yama bonbiní na e organisashon Ride for the Roses pa huntu divulgá e programa pa 2022 i 2023 na e públiko grandi. Ya mas mas ku 15 aña e evento “Ride, Walk and Swim for the Roses” ta e evento mayó di aña di Orco Bank. Mas ku 10 mil partisipante riba pia na kuminsamentu di aña, durante diferente aktividat ku tin un efekto positivo riba salú físiko pero tambe mental, esta kana, landa i kore baiskel. Dos aña largu lamentablemente no por a organisá e evento aki pa motibu di COVID-19, pero Orco Bank ta persistí den su kompromiso pa krea konsiensia i proklamá ku por kura di kanser!
Ku orguyo grandi nos a mantené nos sosten na Fondo Prinsesa Wilhelmina durante e pandemia di dos aña pa loke ta ehekutá e tareanan karitativo i sostenedó pa pashènt di kanser i nan famia. Huntu ku nos partnernan, Ride for the Roses i PWF, nos por indiká ku entusiasmo ku nos ta kontinuá ku e proyekto “Ride, Walk and Swim for the Roses” i otro proyekto, pasobra nos ta realisá e balor di esaki pa nos komunidat, pero spesialmente pa nos pashèntnan di kanser i nan famia ku tur dia ta lucha pa nan salú i bienestar. Orco Bank ta keda hasi esfuerso i sigui ku su kontribushon na komunidat di Kòrsou ku entusiasmo.


text:
Digicel Aruba, e compania di celular cu mas ta creciendo na Aruba, den Caribe, Centro America y hasta den Ocean Pacifico, awor a lansa un campaña cu tin como premio un Hyundai Accent 2015 di Garage Centraal. E campaña ta valido entre dia 22 di April 2015 y 19 di Juni 2015, tur cliente por recarga nan celular prepaid na un di e tiendanan di Digicel of na un di e rebendedoranan rond di Aruba. Mas un cliente recarga mas grandi su chens ta di gana e plan 4G Data Gold y tambe ta den wega pa gana e Hyundai Separa di e Auto nobo, Digicel ta realisa y enfatisa e importancia pa ta conecta mundialmente, den e mundo di cambionan den e mundo di comunicacion, y ta pa esey, cada pasa un siman te cu na final di e campaña lo premia un di e participantenan cu un celular modelo di Samsung Galaxy S6 entre esunnan cu ta haci uzo di Postpaid. Clientenan cu un servicio postpaid lo participa automaticamente pa gana e auto Hyundai Accent 2015, ora di haci pago di nan cuenta na tempo y tambe pa clientenan nobo ora di habri un contract. Digicel a habri na Aruba na Juli 2003 y a sa di innova henter e industria di telecomunicacion riba nos isla. Pa casi 12 aña nan ta percura pa miles di clientenan por comunica cu otro, tanto na cas mes como cu e mundo eyfo, na un tarifa pagabel y cu opcionnan tecnologico moderno y eficiente. Bishita e website www.digicelaruba.com of subi nan pagina di Facebook y keda informa di e diferente opcionnan pa clientenan satisfecho di Digicel.
Machika ta bira Nr 1 riba Latin Airplay Riba Billboard
March 26, 2018 0
Drake’s ‘God’s Plan’ Dominando Billboard Hot 100 Pa di Tercer Siman
February 13, 2018 0
Digicel ta despedi di Arsenio Gumbs di un forma original
May 25, 2015 0
COOLFM TUR DIABIERNA CU SU TOP 15 HITS PLAYLIST RIBA SU YOUTUBE PAGE
February 27, 2015 0


text:
4YOU TH ONLINE – R.Y.L.A 2014
Nos edishon number 2 lo trata tokante di R.Y.L.A.
R.Y.L.A ta para pa Rotary Young Leadership Award, ku ta un evento pa hóben di skol avansá ku tin e karakter di un hende influiente den su krenchi di, tantu mucha, hóben i adulto, durante di skol i su bida social rekreativo, pa partisipá na un tayer di 3 dia pa atkerí mas konosementu i informashon pa di ta un mihó lider.
Esaki ta un kompilashon chikitu di kon e hóbennan aki a pasa un momentu inolvidabel ku yen otro hóben ku apenas nan a konosé otro, pero ku a sali for di e kurso komo si fuera nan tabata e mihó amigunan di henter nan bida.
Host: Zaerick R. Martha


text:
ORANJESTAD, 13 november 2020. Segun resumen di awe 14 persona mas a recupera di covid, a keda registra un total di 11 caso nobo di Covid-19, di cual 2 ta no-residente, ("positivity rate" awe ta 13 %).
Aruba a logra reduci su casonan activo pa awe na 96, total di testnan haci na airport y hospital hunto ta 269, testnan haci na laboratorio di hospital so ta 72, total di casonan di fayecimento relaciona cu Covid-19 ta na 43.
Averahe di casonan pa dia abase semanal ta 10 caso, averahe di "positivity rate" pa dia abase semanal ta 12%
Hospital ta informa cu tin un total di 8 persona interna di cual 2 ta den Cuido Intensivo y 6 isola riba piso general.
Mientras cu tur data ta indica cu Aruba tin control riba e transmicion di covid cu ta tumando lugar.
Awor nota e momento pa fiesta y lubida e esfuerso y sacrificio cu nos a haci pa por ta caminda nos ta. E virus di Covid-19 ta sigui tey presente riba nos isla y nos mester sigui control'e.
Dentro di poco Aruba lo mester wordo cambia di "code"oranje pa geel indicando cu nos ta un destinacion sigur pa por biaha. Poco poco Aruba ta recupera su salud y economia atrobe.
Ban sigui mantene distancia, sigui aplica higiena, sigui uza tapa boca, sigui test pa covid sibo tin sintoma, sigui mantene isolacion of cuarentena ora bo wordo indica, sigui cumpli y sigui cuida Aruba ta conta cubo!


text:
KRALENDIJK – Konseho pa Mantenshon di Lei (“Raad voor de Rechtshandhaving”) ta determiná ku polis i Ministerio Públiko na Hulanda Karibense den diferente aspekto ainda no ta traha konforme e designashon ku prokuradó general di Ministerio Públiko di Kòrsou, Sint Maarten i di Boneiru, Sint Eustatius i Saba a emití na 2017 tokante e designashon violensia relashonal. Esaki ta enserá entre otro e falta di duna relato periódiko na prokuradó general. E meta di e designashon aki ta pa mehorá e manera di aserká violensia doméstiko di parti di Ministerio Públiko i polis.
Den di kuater kuartal di 2019 e Konseho pa Mantenshon di Lei a investigá e manera di aserká violensia doméstiko na Hulanda Karibense (Boneiru, Sint Eustatius i Saba). Ku esei e Konseho a wak na promé instante e aserkamentu hudisial.
Ta dependé di Ministerio Públiko i polis ora ta trata di aktua reprimí kontra di violensia doméstiko. Un problema ta, ku tin bia víktimanan di violensia doméstiko no ta hasi denunsia na polis di miedu pa e konsekuensianan. E Konseho ta haña ku den e kasonan ei polis mester konsultá semper ku Ministerio Públiko tokante di e próksimo pasonan deseá. Den kua mester ta bon kla ku violensia doméstiko no ta aseptá.
Na 2017 Hulanda Karibense a hasi un komienso prometedor na e manera di aserká violensia doméstiko kaminda Ministerio di Salubridat Públiko, Bienestar i Deporte (VWS) i e entidatnan públiko Boneiru, Sint Eustatius i Saba a firma un akuerdo di gobernashon. Esaki a resultá na tantu un ampliashon di konosementu i bista di kiko violensia doméstiko ta pa profeshonalnan, komo violensia doméstiko a bira un tópiko diskutibel ku komunidat.
No por mira e aserkamentu represivo lòs for di e aserkamentu preventivo. Pa prevenshon di violensia doméstiko, konsientisashon i informashon ta aspektonan importante. Partidonan hudisial ta hasi kontribushon útil na esaki. Segun e Konseho, kooperashon i interkambio di informashon entre e organisashonnan embolbí di tantu kadena hudisial komo kadena di kuido ta di sumo importansia i por ta mihó.
E Konseho ta enfatisá ku mester di esfuerso a largo plaso pa kombatimentu struktural di violensia doméstiko. Tur kos ku a kuminsá move den kuadro di e akuerdo di gobernashon, lo mester kontinuá na final di e akuerdo ei na 2020.
E Konseho ta duna e minister di Hustisia i Seguridat (JenV) di Hulanda diferente rekomendashon. Esakinan ta referí entre otro na legislashon, deliberashon entre polis i Ministerio Públiko i interkambio di informashon ku e ketenpartners.
Minister di Hustisia i Seguridat resientemente a manda e rapòrt di Konseho pa Parlamentu Hulandes i a informá Parlamentu ku tur ministerio i organisashonnan embolbí ta embrasá e rekomendashonnan di Konseho. Según minister awor mester keda traha i implementá e rekomendashonnan sin tardansa.
E Konseho a entregá su rapòrt ku rekomendashon na minister djis promé ku e brote di e krisis di corona. E medidanan tumá den kuadro di e krisis manera seramentu di skol i ta mas tantu posibel paden ta forma èkstra rísiko pa violensia doméstiko. P’esei segun e Konseho awor ta di mas importansia ku promé ku e pueblo ta bon informá tokante di e rísikonan, konsientisashon i señalá violensia doméstiko meskos ku e posibilidatnan pa mèldu sospecho di esei.
E rapòrt di Konseho ta públiko i ta riba e website di e Konseho: www.raadrechtshandhaving.com.


text:
KRALENDIJK — Despues di 63 aña e promé klas di Maria Gorettischool a reuní den kurá di e edifisio ku durante sigur 7 aña asina a fungi komo un asina yamá ‘bewaarschool’. E edifisio aki, situá na Antriol, awendia ta residensia di Bòi Antoin, kende a duna tur koperashon pa e enkuentro interesante aki por a tuma lugá. E inisiativa pa e grupo a bini huntu tabata di Chon Theodora. E tambe tabata den e grupo di mucha ku na sèptèmber 1955 a forma e promé klas di Maria Gorettischool. E inisiativa aki a bini na momentu ku el a topa ku Petra Mercelina, ku tambe tabata den e promé klas di e skol, ku awendia lo a kai den e kategoria di skol preparatorio.
Chon Theodora a kuminsá ku un búskeda pa e personanan ku huntu kuné na 1955 a sinta den klas na Maria Gorettischool. El a logra haña hopi di nan. Tambe el a trese na e enkuentro aki un di e ‘kleuterleidster’-nan na e skol, esta Yùfrou Duchi Theodora-Christiaan. Otro personanan ku a traha na e skol aki, operá pa Sùrnan di Roosendaal, tabata Yùfrou Du Dortalina i Olivia Marchena. Tin otronan ku tambe a yega di remplasá e ‘kleuterleidster’-nan fast.
E enkuentro resien tabata hopi ameno. E grupo a kombersá durante kasi tres ora den kurá di Maria Gorettischool. A probechá di nan presensia pa hasi entrevista ku e eksalumnonan di e skol, loke a produsí sufisiente material pa dos programa di televishon Herensia. Bòi Antoin a splika ku el a komprondé di su rumannan mas grandi ku su mayornan a traha e edifisio aki originalmente komo tienda. Despues sinembargo el a traha un edifisio mas chikitu den mesun kurá pa tienda i el a disidí di hür esaki ku e kongregashon di Sùrnan di Roosendaal, ku tabatin un ‘bewaarschool’ na Playa.
Sofia (Duchi) TheodoraChristiaan, ‘kleuterleidster’ na Maria Gorettischool na 1955 bini ariba, a añadí: “Pastor Nooyen tabata na parokia di Coromoto e tempu ei. E muchanan di Antriol ku yega edat di bai ‘bewaarschool’ tabata para dilanti misa di Coromoto pa warda riba konvoi pa bai e ‘bewaarschool’ di Playa. E tabatin duele di e muchanan i a proponé pa habri un ‘bewaarschool’ den su parokia. Asina e skol aki a bira realidat.”
Bòi Antoin: “Mi ta kalkulá ku e skol aki a dura masoménos seis pa shete aña. Despues mi mayornan a remodelá e edifisio aki den un bibienda den kua hopi hende konosí a biba. Entre otro Edmundo Confesor, Sylvester Paul, Aubrey Sealy, Nechi Wijman ku su famia, Felix Nicolaas i su famia, Arthur Hart i su famia, mi ruman Erika Antoin i awor mi mes.”
E enkuentro di eksalumnonan di Maria Gorettischool tabata hopi ameno i plasentero. Chon Theodora i su esposa Norma a sòru pa ko’i bebe i kome. Fundashon Históriko Kultural Boneriano (FuHiKuBo) tambe a duna su aporte pa hasi e dia bira realidat.


text:
Bosnia Herzogovina
Bosnia Herzogovina (abrevia: Bosnia; na bosnio, kroata i servio: Bosna i Hercegovina, pronunsia AFI: [bôsna i xěrt͡seɡoʋina]; na alfabeto siriliko: БocHa и XepцeroBиHa) ta un republika federal den e Balkan, resultado di e disolushon di Yugoslavia. E ta limita na nort i west pa Kroasia, na ost y na sur pa Serbia, i na sur pa Montenegro, ademas di un ekstenshon litoral chikito, na e Laman Adriatiko. Su kapital i siudat mas grandi ta Sarajevo. E pais ta konsisti di dos entidat politikamente autónomo, e Federashon di Bosnia Herzogovina i e Republika di Serbia (konosi tambe komo "Republika Srpska").
Link eksterno[editá | editá fuente]
- [1] - Portal ofisial di gobiernu di Bosnia Herzegovina


text:
Oranjestad –9 september 2022 – Durante di lunanan di juli y augustus 2022, Aruba Bank tabata tin su campaña di “Start Spreading the News” pa tur su cliente di Aruba Bank cu tin un tarheta di credito, Mastercard of Visa, caminda cu por a participa, automaticamente pa gana un biahe pa dos (2) persona, ida y vuelta, cu gastonan paga, pa New York.
E feliz ganadora a resulta di ta Sra. Adamaris Asanio. Sra. Asanio a gana e biahe, hunto cu un invitado pa New York, caminda nan por disfruta di un Experiencia Superior na “The Big Apple”.


text:
Recientemente Gobierno di Aruba a apunta un ‘kwartiermaker’ pa Enseñansa pa Empleo den persona di Sra. Sabine de Groot. EPE a inicia como un Proyecto na1988 ora cu LAGO a cera. Hopi hende a keda desemplea, pa cual motibo a inicia cu e proyecto di recapacitacion di noshendenan pa por yega na un trabou nobo, diferente di locualcu nan tabata custumbra na dje.
Awe, decadanan despues, Enseñansa pa Empleo a haya e mesun tarea atrobe.
Durante decadanan cu a pasa, EPE a keda instrumental den re- y capacitacion di nos hendenan ofreciendo cursonan di calidad na un tarifa social. Minister Glenbert Croes lo mantene e mesun punto di salida aki pero den un bachinobo.
E pandemia a cambia e scenario mundial cu a elimina hopicupo di trabou. Ademas, na nivel mundial hopi funcionnanexistente ta cambiando tambe, pa cual recapacitacion ta vital.
Na mes momento, na nivel mundial, e necesidad pa trahadota grandisimo.
Aki ta unda cu EPE y DPL ta instrumental.
EPE lo conoce un upgrade y actualisacion di cursonan cu ta cumpli cu e demandanan di nos mercado laboral.
Pronto lo anuncia un registracion nacional di nos hendenancu ta buscando trabou pa registra na DPL cu tin cu cumpli cu su meta y tarea principal di pone nos hendenan bek natrabou.
Aruba mester di nos tur. Pa e motibo aki un upgrade di cursonan na EPE y un registracion nacional na DPL di buscadonan di trabou ta necesario.
E pandemia a afecta nos tur di un forma cu no por a premira. Pero awor a bira tempo pa nos recapacita y tuma rienda di nos bida bek den propio man. Tin gran oportunidad laboraleyfo. Ta e momento pa hunto pone man na obra pa e mihoprogreso personal y profesional.
E kwartiermaker hunto cu Departamento di RecursoHumano lo duna EPE ,cu a demostra cu e tin derecho di existencia, su formalisacion oficial den e aparatogubernamental.


text:
WILLEMSTAD — Djamars último Jong Holland a sali pa Puerto Rico pa representá Kòrsou na e CONCACAF Caribbean Club Shield 2022. E torneo aki ta pa tur e ekiponan den Karibe ku a sali kampion di nan kampionato lokal, kompetí ku otro riba nivel internashonal.
E torneo ta konta ku partisipashon di un total di 11 pais ku a keda repartí den 3 grupo di 3 òf 4 pais. Jong Holland a kai den grupo B, huntu ku Real Rincon di Boneiru, SWA Sharks Fc di Turks & Caicos i AS Gosier di Guadeloupe.
Awe Jong Holland lo tin su promé enkuentro kontra SWA Sharks Fc pa 8’or di anochi, despues nan lo enfrentá Real Rincon dia 17 di aprel pa 8’or di anochi i por último nan lo topa AS Gosier 3’or di atardi dia 19 di aprel benidero.
Despues di e partidonan aki, e ekiponan ku a klasifiká komo number un di nan grupo i e ekipo ku kaba komo e mihó na segundo puesto ta klasifiká pa e semifinal ku ta tuma lugá dia 22 si aprel próksimo. E ganadónan di e partidonan di semifinal lo pasa pa e gran final lo tuma lugá 24 di aprel 2022.


text:
Atraccion pa tattoo
Un estudio di Université de Bretagne-Sud na Francia, a revela respecto e comportacion sexual cu e hombernan ta mas propenso na acerca e muhernan cu tin un tattoo, cu esunnan cu no tin; ademas ta indica cu e homber ta hiba un promedio di 11 minuut menos pa acerca un muher cu tin su cuero graba. Esunnan cu ta pone tattoo, tin un mayor autoestima y siguridad den nan tumamento di decision, loke den pareha ta traduci na mayor confiansa y stabilidad.
Dicon ta mas atractivo cu tattoo?
Ora cu modifica nos fisico, nos ta uza cosmetico, tinte, joyeria, etc. Un tattoo ta un modificacion permanente, cu tambe ta asocia na e riesgonan di salud, si no tin e cuidadonan necesario of si tin algun inmunodeficiencia. Pues, si un tattoo ta haci propenso na infeccionnan, bacteria y transmision di cierto enfermedad, pero bo a logra mantene bo mes sano, e noticia ta cu esey ta haci dobelmente atractivo pa e sexo opuesto, segun e ciencia ta ‘e ley di mas fuerte’. E pareha ta deduci cu ta existi inmunocompetencia, loke riba largo plazo ta beneficia un relacion di pareha, papia di un bon higiena, bon tumamento di decision, siguridad y permanencia.


text: Oranjestad-Dialuna ultimo e maestra cu a wordo suspendi na Scol Kudawecha a bolbe scol awe mes. Den e siman di 20 maart e maestra a wordo suspendi pa minister Hooijboer-Winklaar debi na un keho di un mayor y un grabacion cu e mayor a hasi di un conbersacion. Aparte di e suspension ey, e maestra a wordo sanciona cu 4 sancion parew. E problema aki a hala atencion te hasta di Parlamento cu a debati 16 ora dia 1 di april. Durante e reunion tabata bisto cu e asunto aki ta algo hopi personal pa e minister Hooijboer-Winklaar pasobra ni cuanto su mesun coleganan a mustre cu el’a comete un eror grandi, e minister no kier a tende. Sinembargo e minister despues a reconsidera parcialmente y a dicidi di elimina e suspension, pero no kier a retira e carta di sancion y a insisti cu ta sigi menasa. E maestra mientras tanto a entama un caso contra e minister pasobra e ta sinti cu e no a hasi nada malo y a wordo trata inhusto. Un sentimento cu Parlamento di Aruba, e studiantenan y nan mayornan, y e gran mayoria aki na Aruba tambe ta sinti. Pesey mayornan a bai yama e maestra un bon bini dialuna despues di scol, y a combersa cu prensa. Studiantenan y nan mayornan a duna di conose cu nan ta hopi contento cu e maestra tey bek y nan ta hopi contento tambe cu e maestra a sigi bringa su caso, pasobra loke a pasa cun’e ta hopi inhusto. No por ta asina cu e minister ya a sanciona e maestra, anto despues ta cuminsa investiga. Ademas ta trata di un keho basa riba un grabacion ilegal cu e minister no kier a laga ningun hende scucha. Finalmente ta trata di un mayor cu tabata tin problema den tur otro klas cu su yiu tabata aden. E maestra en cuestion a haya hopi sosten di e studiantenan, mayornan, colega docente, y SIMAR. Awor cu su caso a keda entrega na corte y tur cos ta den man di hues y abogadonan, e maestra por bai traha bek y dedica su mes completamente na su studiantenan.


text: Oranjestad – Como candidato politico di MEP mi ta wak 2016 como un reto Democratico. Nos pais a cumpli 30 ana como uno Autonomo y Liber den Reino Hulandes bao guia di nos Libertador Gilberto François “Betico” Croes na January 1, 2016 pero nos lucha ta mas fuerte cu nunca mirando e estado di nos pais hoben. E Gobierno actual lo sigui cu nan rumbo destructivo di hiba nos deba nacional riba 105%. E MEGADEBE crea pa Mike y su gobierno ta bisto den tur servicio di Gobierno. Nos por wak varios departamento: Douane, Polis, Ambulance, Arubus y instituto IMSAN, Hospital, KIA, CAD, RvA hast BC cu no tin suficiente placa pa haci nan trabao debidamente. Nos di MEP a lucha incansabel pa gobierno cambia su prioridadnan pero e 13 parlamentarionan di AVP a buta interes di nan partido prome cu esun di nos patria. Cu gobierno a haci cos bon, nos no por bisa cu no pasobra esaki no ta cuadra cu realidad tampoco. E punto cardinal pa e decadencia di nos pais ta con Sr. Eman a yega na poder y sigui abusa di fondonan publico manera e no tawata tin fin di caba. Awe nos ta den un clima politico sumamente tenso unda nos tin un Gobierno bao Supervision\KB\CFT di Hulanda. Ni con e partido na mando purba bende esaki pa un bon trabao e lo bay den nos historia como e gobierno mas irresponsabel y antipueblo desde 1986. Sr. Eman a mustra un incapacidad astronomico riba tur tereno. Tur su promesanan no a wordo cumpli alcontrario awe BBO\BAZV\ABB ta existi ainda cu tur posibilidad cu lo subi te 7%. Su gobierno a mustra un falta di por traha na un manera responsabel, tur su ministerionan ta desfuncional cu tantisimo issues sea administrativo of coruptivo. Nos parce un pais tercer mundista cu no ta den Reino Hulandes un pais sumamente rico y prospero compara cu locual Sr. Eman a brinda nos pueblo ta nada mas cu manipulacion y mentira. Tur rapport ta mustra cu lo tuma Aruba MINIMO 20 ana pa trece bek unda e tawata na 2009. Esnan cu ta apoya e maneho di gobierno ta bisa cu ta tur pais tin debe anto kier compara nos pais cu gigantenan manera Merca. Aruba tin un economia chikito y dependiente anto no por tin un debe nacional mas cu 65%. Gabinete Michael G. Eman no por bende nos digno pueblo un 6 pa un 10. Esaki no ta cuadra cu nos inteligencia y informacion objetivo cu nos tin. Si kier a traha Hospital sin Operatie Kamer, Green Corridor (Bottleneck), Ringweg III (carisimo) algun di e proyectonan cu lo hiba nos debe nacional riba 100% mester a haci esaki den e percentage di 40 pa maximo 65% di nos debe nacional. Esaki ta e realidad di su gobierno anto pueblo mester ta critico y manda su gobierno cas pa masacra e futuro di nos y nos yiunan cu e mal maneho aki cu tawata haci concientemente pa gana voto sin importa e consecuencianan. Esaki no ta prome desaster nacional di AVP esaki a sosode tambe cu dos Gabinete di su ruman homber Ex Premiere Henny Eman. Den desesparacion ta hisa minimumloon cu fls. 41,- anto ta baha coriente cu 10% pero esaki no por tapa e dolornan di nos pueblo cu a sufri bao su gobierno pa 7 ana largo gastando miyones den Europe Meets America y Green Conference sacando dividendo di nos companianan estatal enbes di duna nos digno pueblo un alivio den su cartera. Un gobierno burdugo den tur sentido. Mester ta objetivo cu e tipo di maneho aki, ki bal e bombeonan di LED su mi no tin coriente, ki bal un tram si mi no tin placa pa cumpra nada den caya Betico Croes. Ki bal un Hospital di casi un billin si nos hendenan ta muri den parkinglot pa falta di cuido medico. Ki bal un Green Corridor si nos frigidairenan ta bashi y nos yiunan no por sigui school y pracitica deporte y come saludabel pasobra e prijsnan den supermercado ta haltisimo. E reto lo ta grandi pa nos tur den 2016 pasobra mas hende cu hamber lo sigui aumenta e criminalidad cu ta asotando nos pais anto esnan den poder mester realisa cu nan percepcion di un Aruba prospero ta nada mas cu manipulacion y mentira. “Grandesa di nos pueblo ta su gran cordialidad, cu Dios por guia y conserva su amor pa libertad.”


text:
Tur luna Horacio Oduber Hospital (HOH) su enfoke ta pa pone den “spotlight” coleganan cu di un forma of otro ta destaca y ta un ehempel pa otro. Pa luna di juli 2022 e empleado di luna a resulta den persona di Subrina Arjundayal, administratief medewerker na Pre-analyse LabHOH. Coleganan hunto cu famia y team di maneho a ward’e drenta un ‘supuesto’ meeting di trabou y aki ta unda ela haya e sorpresa grandi cu a laga Subrina hopi emocional y sin palabra.
Gregory Croeze, director financiero di HOH a comenta cu Hospital ta hopi contento cu loke Subrina ta trece riba mesa y tambe tur loke e ta haci p’e laboratorio y su clientenan. Su coleganan a nomin’e cual ta haci’e mas special ainda y ta mi’re alabes como un persona cu ta bay e ‘extra mile’ p’e laboratorio y tambe pa Hospital mes. Semper e ta prome para den rij pa aporta den cualkier proyecto andando.
Croeze a bisa por ultimo cu e ta desea pa Subrina ta hopi aña mas cu nan y cu pa luna di juli, Subrina te empleado cu mas a sobresali. “Nos ta spera mas coleganan por sigui ehempel di dje.”
Subrina Arjundayal ta traha pa mas cu dies aña caba na LabHOH como prikmedewerker y actualmente e ta haci monsterontvangst na pre-analyse tambe y alabes e ta un functioneel beheerder di e proyecto nobo cu ta carga e nomber GLIMS. Coleganan cada bes ta bay cerca dje pa ayudo cu e sistema nobo y e no ta duda di asisti y keda mas largo si mester pa sigura cu tur cos ta cana bon pasobra “Subrina semper sa tur cos”. Un colega profesional cu ta busca solucion y ta papia cu management si algo ta strob’e pa no causa molester sin mas. Un persona integro y confiabel cu por conta riba dje. Subrina ta ricibi di specialistanan tambe bunita feedback tocante su trabou.
“E ta un empleado fantastico. No sa meld ziek, semper e t’ey, semper e ta cla pa yuda tur colega y pues e ta realmente un balor agrega pa LabHOH,” ta loke teamleider Saskia Ramharakh a agrega.
Un colega hopi involucra, dedica, comprensivo, ta bin cu ideanan y ta gusta su trabou. Hospital completo ta felicita nan colega ehemplar cu e bunita reconocimento aki. Pabien Subrina!


text:
Ta conoci cu hopi major no sa con papia tocante sexualidad cu nan jiu desde chikito. Esaki ta causa cu e mucha mes por bay experimenta y por cay den man robes. Bo tabata sa cu e mucha muhe cu a haja jiu na edad mas jong na mundo tabatin 5 anja? E tabata biba na Peru.
Hopi biaha majornan ta kere cu si nan papia cu nan jiu tocante sexualidad, nan ta stimula e mucha pa hasi sex. Nan ta lubida cu nos ta biba den un mundo hopi habri y nan por haja informacion tur caminda. Stima bo jiu, sinj’e pa balora su mes, balora su curpa. Sinj’e pa discubri su talento y desaroj’e. Sea abo e miho ehempel pa bo jiu. Exito!


text:
Lider di fraccion mr. Mike Eman ta mira situacion ta alarmante den barionan !
Awe fraccion di AVP den parlamento di Aruba a entrega un peticion pa un reunion publico encuanto e aumento drastico di costo di bida y e deterioro di e poder di compra di nos cuidadanonan. Den e sesionan di reunion di cada siman cu partido AVP ta organisando den diferente bario, a bira bisto e pobresa creciente den nos hogarnan. Fraccion di AVP ta precupa pa e falta di prioridad y vision di Gabinete Wever-Croes II pa brinda un alivio na e sufrimento den nos comunidad. Nos famianana ta haya nan mes mas y mas confronta cu pobresa creciente y alarmante. Esaki ta confimra tambe pa e cifranan emiti pa CBS. Costo di bida y gastonan pa exsistencia di un famia a conoce un aumento dramatico desde 2017. Medidanan cu Gabinete Wever-Croes a implementa durante e ultimo añanan a impacta e cifra di inflacion severamente. Na 2017 ainda inflacion tabata -0.6%. Despues di 2017 inflacion a keda subi so y tur prognostico ta mustra cu e aña aki inflacion ta sigui un rumbo devastador. Mientras tanto cifranan di CBS di 2022 compara cu December 2017 ta mustra cu e bestaansminimum pa un persona pa luna a aumenta cu practicamente 400 florin desde 2017. E bestaansminimum pa 4 persona, 2 adulto y 2 mucha a aumenta na 2022 cu practicamente 700 florin pa luna desde 2017. Esaki no ta inclui ni e impacto cu introduccion di BTW lo tin pa Aruba, aumento di awa y electricidad, aumento di prijs di medicamento y mas otro medidanan cu Gabinete Wever-Croes ta preparando.
Líder di fracción di AVP mr. Mike Eman a subraya cu e desesperacion y depresion den nos comunidad ta efecto di e maneho deficiente di Gabinete Wever-Croes cu awe ta percura cu e costo di bida di nos cuidadanonan a aumento asina drástico. Na momento cu Gabinete Wever- Croes a asumi responsabilidad gubernamental un di su prome decision tabata pa redobla BBO, cu awe ta causando un efecto devastador pa nos cuidadanonan. Líder di fracción di AVP mr. Mike Eman enfatisa cu mundialmente Gobiernonan ta proveyendo alivio den forma di reducción ariba impuesto manera invoerrechten y accijzen acompaña pa un ahustacion pa esnan di menos recurso pa asina nan por supera momentonan difisil. Neglishando e dolor di nos cuidadanonan e Gabinete Wever- Croes aki a escoge pa impone mas medida riba nos comunidad cu ta den sufrimento caba y a impone un aumento di costo di awa cu 35%, un aumento di prijs di electricidad cu 27% y ta bay impone un BTW di 16- 18% . Cu introduccion di e medidanan aki Gabinete Wever-Croes ta strangula nos economía cu consecuencia devastador pa nos cuidadanonan directamente pero tambe pa comercio na Aruba cu ta depende ariba consumo domestico.
Líder di fraccion di AVP mr. Mike Eman a indica cu Banco central ta indica cu e poder di compra di nos cuidadano nan ta determinante pa e forsa di nos economía y mr. Mike Eman ta cita;
“Household consumption is readily recognized as one of the key drivers for economic development. More than half of Aruba’s gross domestic production (GDP)depends on the financial position and wellbeing of the households”.
Líder di fraccion di AVP a ilustra cu maneho di Gabinete Wever-Croes di impone medida ta strangula e poder di compra di nos cuidadano y tambe strangula e economia di Pais Aruba.
Awe e diferencia den maneho y visión ta evidente. E maneho di Gabinete Wever- Croes ta causando hopi tristesa y depresión den nos comunidad. Partido AVP den gobernacion semper a duna prioridad y atención na e poder di compra di nos cuidadanonan. Gobernacion di AVP a percura pa den momento difisil pa introduci Reparatietoeslag pa empleadonan den sector priva y pensionandonan. Mas cu 5 mil famia a ricibi un aumento di bijstand y kindertoeslag pa asina garantisa cu esnan di menos recurso por tin un calidad di bida husto y digno. A reduci BBO cu 1.5% cu a duna un alivio enorme na economia y a stimula e poder di compra di nos cuidadanonan. A percura pa mantene e reducción di accijns riba gasoline pa evita cu esaki ta subi drásticamente. Gobierno di AVP a mehora e posición di nos empleadonan publico dunandonan indexering, najaars-premie y voorjaars-premie. Tur e logranan di un Gobernación di AVP ta duna forsa na e pensamento cu nos no por sigi acepta cu Gabinete Wever-Croes ta conderna nos cuidadanonan na un calidad di bida inferior, mientras cu nan ta malgasta fondonan publico den forma bergonsoso. E enfoke di un Gobernacion di AVP ta pa mehora e poder di compra di nos cuidadanonan pa asina nan por tin un bida digno y husto, y partido AVP lo keda lucha pa realisa y materialisa e deseo aki di nos comunidad.


text:
dieta pa baha peso (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 354 bia
- deskripshon: dieta ku ménos kaloria. E intenshon ta pa e hende baha di peso sin ku su salú ta kore peliger. E persona mester uza mas energia ku su kurpa ta gasta na alimento i move hopi pa logra esaki. E reto ta pa e hende kambia su kustumber di kome. Esta pa e no kai bèk den e mesun patronchi di komementu ku e tabatin promé.
- hulandes: energiebeperkt dieet
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
-
Glosbe ta un dikshonario internashonal, klek riba e siguiente konekshon:
dieta pa baha peso
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
dieta pa baha peso
anterior i siguiente


text:
Luna Yen den lus di 50 aña 30 mei
Luna Yen den lus di 50 aña 30 mei
Geplaatst op 21 Mei 2019 dor di Ministerio di Enseñansa, Siensia, Kultura & Deporte
Willemstad – Resientemente Gobièrnu di Kòrsou i Fundashon Kas di Kultura Kòrsou a organisá e anochi di ekspreshon kreativo na Papiamentu ku LUNA YEN kaminda Minister di Enseñansa, Siensia, Kultura & Deporte sra. drs. Marilyn Alcalá-Wallé huntu ku un póbliko grandi a risibí Gobernador di La Guajira, Colombia sr. Wilson Rojas Vanegas.
Den kuadro di stimulashon i desaroyo di nos idioma Papiamentu, Gobièrnu di Kòrsou den koperashon estrecho ku Fundashon Kas di Kultura Kòrsou (KdK) a bin ku un trayekto sosial di anochinan poétiko kaminda ta pone un plataforma disponibel pa duna pueblo e oportunidat pa ekspresá pensamentu, sentimentu i/o eksperensia den forma di poema, kuenta, kansion òf prosa. Durante di e di dos Luna Yen e tema tabata dediká na 50 aña 30 di mei 1969. Tur presente por a presentá ku un obra poétiko relashoná ku e fecha konmemorativo akí.
Di bishita for di Boneiru tabatin outor sr. Ubaldo Anthony, ganadó di tapushi di maishi literario di Arte di palabra. Sra. Maria Liberia-Peters a duna un tremendo presentashon kaminda el a elaborá riba su eksperensianan den kuadro di 30 di mei 1969. Tabatin presentashon di artistanan Ena Goede, Aivi Rosalia-Statie, Sheila Payne, Germaine Hooi-Scherptong, Ilse Schoobaar, Dennis Rafael i Caresse Isings ku kompañamentu di Russel Soliana i Willem Felipa. Nos vokalista klásiko soprano Tania Kross a splika di su konsierto benefisiario na fabor di “Leerorkest Curaçao”. Nos sélebre artísta Sr. Roland Colastica a sa di dirigí un anochi fasinante.
Durante e programa Minister sra. drs. Marilyn Alcalá-Wallé a hiba palabra i tambe a introdusí Gobernador di La Guajira sr. Wilson Rojas Vanegas ku tambe a hiba palabra i partisipá aktivamente elaborando riba e lasonan interkultural i di genealogia di la Guajira (Riohacha) i pais Kòrsou.
Gobièrnu di Kòrsou i KdK ta mira bèk riba un anochi eksitoso, ta felisitá tur partisipante ku e tremendo presentashon i na mes momentu ta invitá pueblo pa keda pendiente pa e próksimo Luna Yen ku ta tuma lugá dia 17 yüni 2019.


text:
KRALENDIJK – Direktor di e direktorado komunidat i kuido sra Silvana Janga-Serfilia durante un rueda di prensa a bisa ku gobièrnu ta di akuerdo pa skolnan keda habri te kaminda ta posibel. Nos ta wak bienestar di tur mucha loke ta nos prioridat. Nos sa ku tin mucha mester di e yudansa pa nan por sigui desaroyá i progresá. Nos no ta deseá pa nos muchanan kai atras den enseñansa. Skolnan a tuma e desishon pa keda habri pa diferente motibu. Skolnan a informá nos ku e asuntu di mitar mitar apesar ku nan ta den preparashon, no ta kla pa por ehersé. Tin mas trabou ku mester tuma lugá pa e ta posibel. Por komprondé ku tin mas o ménos 20 pa 25 porshento di muchanan ku no ta bayendo skol pa un òf otro motibu. Tin algun ku ta pa motibu di malesa, otronan pa motibu di seguridat ku mayornan mes a tuma, i tin un grupo ku no ta na skol i e motibu di nan ta deskonosí. Sigur e tin nos atenshon i prekupashon. Pues ku e kantidat di mucha ku no ta bin skol, esaki a krea espasio pa esnan na skol ta sinta mas leu for di otro. Nos deseo ta pa tur mucha tin e fasilidat pa siña. Skolnan lo bai parti laptop pa muchanan por sigui lèsnan di skol na kas, si yega un momentu ku esei ta nesesario.
Entidat públiko ta komprondé e preokupashon entre e mayornan i personal. Nos a tene reunion ku tur skol, tur e unidat di skol sekundario i e kabesnan di kada skol i esnan na kabes di skolnan primario. Por skucha ku e skolnan a hasi tur loke ku nos a rekomendá, i a tuma tur medida pa salbaguardiá e seguridat di e muchanan na skol pa evitá ku e vírùs ta plama na skol. Temanan di diskushon tabata entre otro kon regulá e fluho di mayor i muchanan na un manera adekuá ora ta drenta i sali skol, kon pa mantené mas distansia posibel i kon pa intensivá e medidanan di higiena. Pues nos a hasi diferente palabrashon ku nan, i a tuma nota kon nan ta desinfektá e klasnan. Tin ‘hand sanitizer’ den kada klas i tin bon bista riba e muchanan ku ta vulnerabel i kon ta atendé ku tur e medidanan”,Janga a bisa.


text:
Dhaka ta e capital di Bangladesh. Antes e tawata conoci como Dacca prome cu aña 1982. Su poblacion ta 12,560,000 habitante (2005). E ta e siudad mas grandi di Bangladesh.
Hopi tempo atras e tawata bou di e Emperio di Mughal di e Hindustan, despues di esey el a bira parti di Raj Britanico. El a bira parti di Pakistan como parti di particion di India riba 15 di augustus1947.
Bangladesh tawata wordo yama Pakistan Oriental y Dacca (Dhaka) a bira e provincia capital di Pakistan Oriental. Na aña 1971, e nobo nacion di Bangladesh tawata crea. Dacca a bira e capital di e siudad y nan a cambia nan lenga di ortografia na aña 1982.


text:
Dokumentonan
356 Dokumentonan
- Fecha
- Relevansha
-
Traha seif den konstrukshon
-
Pèrmit di trabou - Informashon pa dunadó di trabou
-
Empleado doméstico interno
-
Trahadó doméstiko ku ta biba na e kas di trabou
-
Montantenan seguro sosial 2022
-
Formulario pa Aplikashon Artikulo di Skol
-
Sifranan Annual 2021 Voogdijraad Caribisch Nederland
-
Hasi petishon pa finansiamentu di estudio Hulanda Karibense - Nederlands
-
Kiko mi mester hasi si mi ta preokupá pa muchanan menor di edat?
Su bo ta preokupá tokante un menor di edat na Boneiru, bo por akudí ku bo preokupashon serka Guiami. Kolaboradónan di Guiami ta ...
-
Kiko mi mester hasi si mi ta preokupá pa muchanan menor di edat?
Su bo ta preokupá tokante un menor di edat na Boneiru, bo por akudí ku bo preokupashon serka Guiami. Kolaboradónan di Guiami ta ...


text:
MijnCN ta e plataforma online di servisionan di gobièrnu na Hulanda Karibense. Log in seif i regla tur bo asuntunan di gobièrnu disponibel fásil i rápido.
Ta protehá bo kuenta riba MijnCN na diferente manera. Entrante promé di sèptèmber ta nesesario pa, banda di e protekshon standard, pa aktivá tambe ‘2-FactorAuthenticatie’. E ora ei bo no ta usa 1, pero 2 yabi pa habri e kandal pa yega na bo kuenta. Si bo a aktivá ‘2-Factor Authenticatie’ kaba pa SZW riba MijnCN, e ora ei e ta traha outomátikamente pa Belastingdienst tambe.


text: Diamars anochi a drenta informe di un caso di kiebro y ladronicia cu a caba di sosode unda 3 adicto ambulante a kibra porta di glas lanta rolluik pasa over di plywood pa drenta horta na Athlete’s Foot den Caya G.F. “Betico” Croes, mesora a dirigi patruyanan di Oranjestad na e direccion eynan. Casi simultáneamente e patruyanan a logra gara nan aunke nan a split den varios direccion un a sar deteni banda di Island Finance den J.G. Emanstraat, otro banda di Pinocchio den Kerkstraat y e otro banda di ex-Aqui Me Quedo den Boliviastraat. Polis a recupera tur e mercancianan cu nan a purba horta. Pero e doño a keda cu basta daño cometi na su negoshi.


text: Diaranzon mainta a drenta informe di cu 3 cacho a ataca y morde un peaton banda di Pacifico Dakota, mesora a dirigi un patruya na e sitio. Na yegada di e patruya a bin topa cu e victima cu tabata tin su carson kibra y tabata herida di e mordi di e 3 cachonan cu tabata riba caya. Polis a conseha e victima pa bay tuma hangua anti-tethanus mientras a bay na cas unda e cachonan ta pertenece. Eynan polis a haya un di e doñonan di un di e 3 cachonan y a hala su atencion indicando cu e cacho mester ta mara of den e cura sera di e cas. Ademas polis a dune un boet y a bis’e cu e como tambe e doño di e otro 2 cachonan lo mester bay cubri e gastonan medico di e victima y tambe e daño ocaciona na su paña.


text:
Karol G e fin di siman aki den Aruba Flip Flop Festival 2018
E fin di siman venidero e mecha di Flip Flop Festival ta cende cu e fiesta di apertura diasabra awor den E-Motions, sigui pa e Pool Party diadomingo na Renaissance y dialuna 30 di April e concierto principal na Bushiri Beach. Awe nos kier comparti algun detaye di dos di e 5 artistanan internacional cu e festival lo tin.
Un di e artistanan cu tin un fanaticada grandi specialmente di e hobennan ta Karol G. Su nomber mes ta Carolina Giraldo Navarro y ta naci na 1991 na Colombia. Su carera a cuminsa durante su participacion den e programa di television X Factor. Despues di a studia na Universidad na Medellin e la bay New York pa sigui cu carera musical. Na 2006 e la cuminsa uza e nomber Karol G. Karol tin un sin fin di exito riba su nomber incluyendo “Pineapple”, “Ahora me Llama” hunto cu Bad Bunny y tambe recientemente un colaboracion musical cu Shaggy yama “Tu Pum Pum”, E exito hunto cu Bad Bunny ta conta cu mas di 500 miyon views riba youtube. Karol G ta hopi contento di lo por ta na Aruba pa asina canta pa su fanaticonan.
E otro artista cu nos ta comparti awe ta e famoso canta-autor di musica reggae esta Alborosie. Alborosie ta naci na Italia y a cuminsa traha musica di reggae. Algun aña despues e la dicidi di muda pa Jamaica. Aki e la cuminsa traha den e studio di legendario Bob Marley. Famia di Marley a mira su potencial y a dicidi di firme como artista. Esaki a pusha su carera den un direccion sumamente positivo y global. Alborosie hunto cu su banda ta duna concierto rond mundo durante henter aña y den luna di April e tabata tin varios presentacion na Mexico. E luna lo termina cu su presentacion na Aruba. Algun di su exitonan di mas popular ta “Herbalist” y “Kingston Town”. Esakinan sigur y otronan lo bay resona canto di lama durante e festival. Alborosie lo ta un di e prome atraccionnan internacional cu lo ta riba e escenario. Pa e motibo aki ta corda tur persona pa por ta trempan na e festival.
Portanan di e festival riba dialuna dia 30 di April lo habri pa 6 or di atardi. Nos bandanan local manera Tsunami y Le Groove tambe lo ta formando parti di e atraccionnan musical. Ainda tin carchinan general (Awg 85,- ), vip weekend pass y mesa disponibel. Pa loke ta e Week End VIP pass esaki ta dunabo acceso durante e concierto pa e area di Standing VIP cu ta ubica net dilanti e stage y acceso na e fiesta di apertura y e pool party na Renaisance. E prijs pa e seccion aki actualmente ta na benta pa Awg. 125,- y lo subi pronto.
Pa loke ta e Mesanan di VIP esakinan tambe ta duna acceso na tur tres anochi di e festival y durante e anochi di concierto lo ta riba un plataforma halto pa un tremendo bista. Pa VIP por yama : 735-1507.
E carchinan ta obtenibel na Citgo Palm Beach, Citgo Boulevard, Citgo Santa Cruz y Citgo Essoville. E otro Artistanan confirma: Fat Joe, Karol G, Beenie man, Jeon and Special Guest, Natty Rico, Freddy Moreira y mas. Flip Flop Festival is Powered by Chill Beer, Digicel, JDB Agency and Elite Productions & Entertainment.


text:
Minister Silvania no ta hinka Pais Kòrsou den mas debe
WILLEMSTAD – Minister Silvania semper a enfatisá ku e nò ke hinka Pais Kòrsou den mas debe. Esaki no ta keda na palabra so. Minister Silvania a sa di tuma akshon, i e promé resultadonan ta papia pa nan mes. For di ultimo kwartal di 2021 nos tabata asina leu ku nos nò mester di fia sen serka Hulanda mas. P’esei ta keda remarkabel ku parlamentario sr. Steven Croes (PAR) ta sinti e nesesidat di pidi minister di Finansa riba Facebook pa bel sra Van Huffelen i fia 563 mion. Minister Silvania no ta kontinua ku e politika di PAR di fia sen na Hulanda i hinka Pais Kòrsou den mas debe ku nos no tin moda di paga bek.
Presidente di Cft, sr Gradus den un karta na minister di Finansa a konstata ku e posishon di liquides di Pais Kòrsou a mehora na un manera positivo te na un montante di mas ku 300 mion. Dia 15 juli 2022 Konseho di minister di Reino Hulandes a konstata ku Pais Kòrsou no mester judansa di liquides den 2022. Danki na e bon maneho di minister di Finansa e situashon finansiero di Pais Kòrsou a drecha konsiderablemente. Minister Silvania ta konsiente si ku ainda Pais Kòrsou nos no a jega ainda.
For di momento ku gabinete Pisas II a hasi su entrada, semper a komuniká di un forma transparente pa loke ta trata e problemátika di debe di Pais Kòrsou. Minister di Finansa, Javier Silvania, semper a pèrkurá pa duna splikashon pa loke ta trata e debenan di Naf 3.474.745.500 (kasi Naf 3,5 miar) ku Pais Kòrsou debe Hulanda. Pa por hanja sen na un manera struktura pa implementa e reformanan palabra den e asina jama Landspakket, ta importante pa Pais Kòrsou huntu ku Hulanda yega na akuerdonan konkreto tokante refinansiamentu di (un parti di) e debenan. E reformanan ta necesario pa duna boost na nos ekonomia.
Despues ku Konseho di Minister a bai di akuerdo, riba 29 di ougùstùs 2022 a manda un karta pa Sra. Van Huffelen, staatssecretaris Koninkrijksrelaties en Digitalisering, kaminda minister di Finansa ta hasi un petishon pa refinansiá por lo menos un parti di e debenan eksistente. E debenan ku gobiernunan anterior a sera for di 10 10 10 ta suma un montante di kasi NAf 3,5 miar kontra un porsentahe di interes promedio di 2,83%, ku ta dos biaha mas tantu ku e interes riba e merkado aktual ku ta entre 1,3% ku 1,8%.
Ta asina ku pa medio di e refinansiamentu di un parti di e debenan eksistente por yega na un redukshon di interes, ku por suma un montante di kasi 20 mion florin pa aña. Awor aki Pais Kòrsou tin ku paga alrededor di 60 mion tur aña na interes so. Ta trata aki di debenan ku un durashon entre 10 ku 30 aña. Ku refinansiamentu di (un parti) di e debenan por ekonomisá fuerte riba e gastunan di interes. E ekonomisashon aki lo por keda usá pa por hasi e reformanan nesesario den kuadro di Landspakket ku ta benefisiá nos pueblo sin ku mester krea debe nobo. Minister Silvania ta termina bisando ku ‘Refinansia debe eksistente i no hasi mas debe ta e ruta ku Kabinete Pisas II ta sigi na bienestar di pueblo di Kòrsou’.


text:
Diaranson mainta Minister di Turismo y Salud Publico Dangui Oduber a reuni cu director di AZV Edwin Jacobs encuanto e entrega y presentacion di e cuenta anual di AZV aña 2021. Minister Oduber ta satisfecho cu AZV ta haci entrega di nan cuenta anual dentro di e tempo stipula. Aña 2021 tabata un aña cu a trece hopi reto cune pa cu AZV, mester a haci uzo di e “5 wave model” pa por a reduci e gastonan di AZV y cumpli cu exigencia di gobierno hulandes.
Den e raportahe por a tuma nota di un reduccion di gastonan den e transmisionnan medico di AZV.
Den e cuadro di e plan nacional di prevencion AZV ta trahando riba reforma nan gastonan pa garantiza un fondo di AZV sostenibel. Na e momentonan aki AZV tin hopi reto pa mantene un fondo cu ta sostenibel pa futuro. Importante pa bisa ta cu den cuadro di transparencia AZV ta compartiendo tur informacion cu e veld medico na Aruba. Un di e retonan cu AZV tin ta e hecho cu e poblacion di Aruba ta pasando den un “dubbele vergrijzing”, tambe mester tene na cuenta cu Aruba su poblacion no ta esun mas saludabel.
Minister a señala cu mester tuma accion en conhunto pa hiba un bida mas saludabel, pa percura pa cuida nos salud un poco mas y pa enfoka mas riba prevencion. Minister Oduber ta convenci cu sigur Aruba lo mira e resultado di esaki den algun aña y esaki tambe lo contribui pa tin un fondo di AZV mas sostenibel.
Esaki ta pa den futuro nos tur por keda haci uzo di AZV, AZV ta un seguro medico general cu ta cubri un cobertura hopi amplio den comparacion cu paisnan desaroya den mundo. Minister Oduber a señala cu esnan cu ta biba na Aruba mester ta orguyoso di tin un seguro manera AZV. Na paisnan desaroya den mundo mes no tin un seguro medico general cu ta cubri e cobertura cu AZV ta cubri. Azv ta cubri tur persona cu ta inscribi na e registro di censo cual ta hopi particular asina e mandatario a trece dilanti.
Minister Oduber ta satisfecho di e trabounan cu Jacobs ta haciendo den AZV. Mas importante ta cu AZV ta sostene e vision y maneho di Ministerio di Salud Publico completamente, esaki ta pa enfoca riba e prevencion. Minister Oduber ta sigui traha pa mehora e calidad di cuido y servicio na Aruba no obstante tur e retonan.


text:
LES 13
Kico Ta un Pionero?
Por lo general, un pionero ta un persona cu ta bay explora un teritorio nobo y habri caminda pa otronan. Den un sentido, Hesus tabata un pionero, pasobra Dios a mand’e na Tera pa cumpli cu un trabou cu ta duna bida y pa habri e caminda cu ta hiba na salbacion. (Mateo 20:28) Awe, Hesus su siguidornan ta sigui su ehempel y ta dedica mas tanto tempo posibel na e trabou di “haci ... discipel.” (Mateo 28:19, 20) Varios di nan a cuminsa cu loke nos ta yama sirbishi di pionero.
Un pionero ta uza gran parti di su tempo pa predica. Tur testigo di Jehova ta predica e bon noticia. Pero algun di nan a plania nan asuntonan di tal manera cu nan por sirbi como pionero regular y ta dedica 70 ora pa luna na e trabou di predica. Pa nan logra esaki, hopi di nan ta traha part-time. Otronan a haya e asignacion pa sirbi como pionero special den areanan caminda tin mas necesidad di proclamador di Reino, y tur luna nan ta dedica 130 ora of mas na nan sirbishi. Pioneronan ta satisfecho cu un bida simpel y tin e confianza cu Jehova lo percura pa nan necesidad material. (Mateo 6:31-33; 1 Timoteo 6:6-8) Esnan cu no por sirbi como pionero regular of special por traha como pionero auxiliar ora nan por, aumentando asina nan actividad di predica na 30 of 50 ora pa luna.
Amor pa Dios y pa hende ta motiva nan. Mescos cu Hesus, awe, nos tambe ta mira cu hopi hende ta den un condicion spiritual deplorabel. (Marco 6:34) Y nos tin e conocemento cu por yuda nan for di awor, loke por duna nan un fe solido pa futuro. Amor pa prohimo ta motiva un pionero pa duna generosamente di su tempo y energia pa yuda otro hende spiritualmente. (Mateo 22:39; 1 Tesalonicensenan 2:8) Como resultado, e pionero su fe ta bira mas fuerte, e ta hala mas cerca Dios y ta mas feliz.—Echonan 20:35.
-
Kico ta un pionero?
-
Kico ta motiva algun testigo di Jehova pa uza gran parti di nan tempo pa predica?


text:
Den Haag i Willemstad – E konosido kantante rubiano, Dhaddy Brokke ta hasi su regreso riba tarima durante un tremendo espektákulo navideño na Hulanda. Después di un korto ousensia fo’i farándula, Dhaddy, huntu ku un lineashon di kantante talento, lo deleita e públiko ku tremendo músika, i alabes trese nan den e ambiente di Pasku.
Apesar ku mundu ta yena ku angustia i dolor, Pasku ta e temporada ku nos ta refleha riba nos humanidat. Un temporada unda ta refleha riba nasementu di niño Hesus nos redentor i ta duna bek na nos próhimo. Aki ta lubidá tur pleitu i pasa un ratu kontentu ku famia i amigunan. Nos gusta kome dushi durante e temporada aki, ayaka, ham di fornu, pekele, sult i varios otro plato sukulento. Aki, famia ta para sentral i tur miembro ta bini huntu pa kompartí regalo, inspekta e paketenan di Pasku i kome nan barika yen.
Aunke e tradishon aki a mengua poko pa motibu di gastunan haltu, ainda e fiesta di lus, unda ta hinka e muchanan den auto pa bai wak e diseño nan kreativo di diferente bario i kompania. Tin gaita i aguinaldo na tur skina, anto no lubidá ku mester tende radio pa determina ta kua tambú ta esun ku a pone más drama den kaya. Anto tur hende mester bisti mane chokeke pa bai e tremendo fiestanan di Noche Buena pa después bai Misa di Aurora fielmente. Después tur hende ta pasa bebe un tiki sopi kayente ku pan será fresku serka e snék of panadería preferí. A final, e temporada di Pasku ta yena ku tradishonnan ku ta laga nos korda riba kas i famia.
‘Caribbean Christmas Gala: Nostalgia’ Pa esnan ku ta biba na Hulanda, no desespera, paso durante e magno evento ‘Caribbean Christmas Gala: Nostalgia’, lo bo rekorda tur e sintimentu di Pasku akompaña pa e legendario Dhaddy Brokke di Aruba i e kantante di renombre Boy Thode fo’i Kòrsou. Lo habrí e anochi ku Duke Richardson i Melvin Landburg pa después e talentoso vokalista Clifton End & Tahir i su banda lo deleita un i tur ku mas bon músika. E banda Extazz lo será e anochi ku un ‘after party’ di kita sombre i e anfitriona di e extravaganza lo ta na enkargo di e estimada Paulette Smith. Pues no sinta den kas i lombra wowo, pero bin gosa ku nos durante ‘Caribbean Christmas Gala: Nostalgia’.
Nos ta warda bo día 26 di desember 2019, di 17:00 – 22:00 na Event Plaza, Rijswijk. Pa mas informashon di karchi of pakete di VIP yama +31-6-50487919 of bishita www.janoviproductions.com. Tambe bo por manda un email na info@janoviproductions.com Siguí BuzzBin riba ritnan sosial na e página di Facebook/BuzzBinProductions of mail na Media@buzzbinproductions.com pa más informashon


text: Kralendijk – Vakashon di miembronan di Konseho Insular a kaba.Un bunita palabra pa vakashon ta “reces”.E pregunta ta kiko ta bai pasa awor. Nos ta sigui riba e mes pia ku pregunta di oposishon sin kontesta di miembronan di koalishon i diputadonan òf ta bini un aserkamentu nobo. E sistema di hasi pregunta por eskrito òf vokal a resultá di ta ko’i loko.E nuebe miembronan den Konseho Insular no ta apliká dualismo ku ta enserá kuestioná Konseho Ehekutivo. Ami no ta mustra riba pueblo pero mi ta kuestioná miembronan di Konseho Insular ku pa medio di mi voto tambe ta sintá riba e stulnan i ku mester apliká demokrasia. Mi sa ku mi no ta robes pero mi ta fadá di e prostitushon di e sistema parlamentario. Kiko por ta e dilema ku no por aseptá un moshon di deskonfiansa kontra un diputado ku no por hasi su trabou i ta deklará “zonder berouw” ku su mannan ta mará òf tin un rapòrt ku ta konkluí ku un diputado a violá reglanan den bon gobernashon. kon ta posibel ku hefe di tcb ta keda lider polítiko di un partido polítiko na kòrsou. kon ta posibel ku ta aseptá” un trahadó den tcb ku un pasado dudoso. Mi a yega na e konklushon ku esnan tantu den konseho Insular komo den Kolegio Ehekutivo no ta interesá pa bini progreso na Bonaire. Aki dos aña na elekshon lo bo haña e mes personanan na posishon haltu riba lista di e partidonan polítiko i lo keda vota pa nan pa despues sigui murmurá. Bo ta kere ku Din Domacassé i Edison Ellis lo ta un i dos riba lista di MPB. Ku Alsi Anthony i Benito Dirksz lo ta un i dos riba lista di DP. Ku Peter de Graaf i Sedney ta un i dos riba lista di UPB. Ta imposibel, pero ta papia di hubentut. Nos ta gusta fiha riba personanan konosí pero ningun a siña e siensia di polítika pero ta asumí ku Elvis Tjin Asjoe, Clark Abraham, James Kroon ta mihó ku e otronan.Awèl lubidá. Maske Nina ta esun ku mas tantu voto nunka lo ta number unu di MPB. Mi no por papia na nòmber di pueblo pero mi ta eksperensiá ku representantenan di pueblo ta mira solamente interes personal i di partido. Prueba di esaki ta ku señor Tjin Asjoe ta bai bira diputado despues ku “overbrugging” kaba i señor Thielman òf señora Den Heyer ta bai gosa di “overbrugging te elekshon 2023.


text:
Diariamente Polis Maritimo, uzando boto, waverunner y nan jeepnan, ta patruya sea riba lama como na costa di nos isla, den un esfuerso pa controla varios ilegalidad, entre otro traficacion di hende. Awe mainta esaki no tabata un excepcion y durante patruya a gara un hende homber ilegal riba rif.
Ta asina cu durante patruya, a notifica Polis cu tin un homber cu ta papia SpaƱo scondi riba rif na altura di Barcadera. Ora Polisnan Maritimo a yega riba rif, berdad a topa cu e homber aki, kende a identifica su mes como L.C.A.A., naci na Venezuela di 23 aƱa di edad. El a conta cu pa 5:00am un boto Venezolano a baha 3 hende riba rif y a bisa nan pa nan mes landa bay tera. Dos di nan a tuma e riesgo y a landa bay tera firme, pa cual esun aki a keda warda pa nan manda un boto bin busca su persona.
Pa 1:00pm el a keda deteni relaciona cu estadia ilegal riba nos isla y a pas’e pa e departamento concerni pendiente su deportacion. Cu e informacion cu 2 otro persona ilegal si a logra landa bin tera ta haci cu investigacion a inicia awor pa busca nan paradero.
Cuerpo Policial Aruba ta contento di por conta cu e cooperacion y sosten di comunidad den e lucha pa combati ilegalidad. Den esaki ta pidi tur hende cu por sa di movecionnan di hende ilegal of di yegada na costa, pa yama 100 mesora pa por mobilisa Polisnan den e area pa gara e anti social nan aki. Comerciantenan cu ta emplea ilegal mester ta consciente tambe di e consecuencianan den ley, cu por conduci na multanan halto.


text: KRALENDIJK — Ayera tres parokiano a selebrá nan fecha natal. Reina Alberto, Cedrik Frans i Bòchi la Croes. Tur tabata presente durante Santu Sakrifisio di misa ayera na parokia di La Bírgen di Coromoto. Promé ku kantika final, Pader Alphonsus Baak, huntu ku parokianonan presente a hasi orashon i pidi Dios bendishoná esnan ku a kumpli un aña mas di bida. Despues Pader a bendishoná nan ku awa Bendita. Potrèt ta ilustrá e tresnan dilanti altar pa bendishon special i momentu ku Reina a parti un kariño despues di misa.


text:
Diasabra ultimo a tuma luga un anochi special y unico durante instalacion di e directiva nobo di Kiwanis Club of Aruba. Edalitza Weller cu a inicia desde hoben tempo e tabata studiante na Colegio Arubano como parti di famia di Kiwanis Club of Aruba, a ser instala como e presidente di e club. Durante su discurso emocionante Edalitza a elabora con for di hoben e impacto cu Kiwanis tabatin den su bida.
E anochi elegante a refleha cu un presidente hoben ta tuma e liderazgo hunto cu e team, cu el a splica durante su discurso con importante e ta pa tin un aña exitoso. Pa instala e directiva nobo, mester a tuma despedida prome di e directiva anterior y alabes a gradici e directiva saliente y e club completo pa nan dedicacion y e bon trabou cu nan a realisa. E instalacion di e directiva a ser realisa door di Lieutenant Governor pa Division 26 di Kiwanis International sr. André Kelly kende a pin e directiva nobo, cual tin como tarea pa guia nan club den e aña Kiwanistico 2018-2019.
E directornan pa Kiwanis Club of Aruba; John Every, Ryan Kock, Aurora Dijkhoff, Indra Anthony Pereira, Jo- Anne Arends, Nathalie Maduro y Ingmar Ramharakh, secretario: George Croes, tesorero: Claudine Ho Kang You, president saliente Norma Brinkenberg Spellen, segundo vice-presidente: Fernando Rigaud, prome vice-presidente: Linda Lou Huiskes y como presidente Edalitza Weller. Manera cu ya a menciona caba cu Edalitza ta e presidente femenino mas hoben y alabes e prome “SLP” femenino pa bira presidente di e club. “Service Leadership Program” ta e programanan partocina pa Kiwanis Club of Aruba na e scolnan caminda ta siña e hobennan for di tempran liderazgo, con pa traha den ekipo, organisa proyecto- y eventonan pa recauda fondo, y e importancia pa duna bek y contribui cu e comunidad.


text:
Pa un diferensha ku no ta hasi distinshon mas: trahando riba un maneho kultural ku ta basá riba konvivensia multikultural.
Seri di Herensia Kultural
V.S. NaipaulNo ta tur hende por skibi tokante di Mundu, e ta muchu grandi p’esei. Konsekuentemente kada pensadó kouteloso ta konsentrá su mes riba un baranka mas chikitu, pero nunka no ta lubidá ku e baranka ei ta konektá ku otro baranka i asina ta forma e lugá engañoso ku nos ta yama globo. E ensayo aki ta trata di e eksperenshanan di mi hubentut na Aruba, ku ta ser uzá pa duna un krítika struktural riba e fenómeno den nashonnan karibense, ku ta deliniá e núkleo di kultura di nan pais saliendo for di loke ta outóktono, i e or’ei ta hink’é den maneho di kultura. Komo alternativa pa esei lo mi defendé, ku ta konvivensia multikultural mester ta e base riba kua sosiedatnan karibense ta marka e liñanan di maneho kultura, ku ta inkluí tur hende. Nos aseptashon di e kultura di hospitalidat komun, ku ta nase kada bes ku gruponan étniko ta kambia dor di asimilashon, ta úniko base pa krea un sosiedat luchadó, pero ku toleransha i rèspèt mutuo.Den e profundidatnan mas vago di mi mente mi ta realisá awor, ku ta dor ku mi a lanta na Aruba, tempu ku di 1976 te ku 1983 m’a bishitá Sint Theresia school, for di mi di seis te ku diesdos aña, mi a bin komprondé pa promé biaha, kon importante tabata pa aseptá konvivensia multikultural. Aruba ta e lugá kaminda m’a yora pa promé biaha despues ku m’a bandoná seguridat di skochi di mi mama. Prosesonan di integrashon di norma i balor a ponemi realisá ku mi tabata un persona ku a yega despues; un alma ku a nase riba suela di otro hende; un desendiente di hende afrokaribense, ku a migra pa e isla pa bai traha den e refineria Lago, propiedat di Exxon. Maske kuantu m’a sintimi parti di e pais, i e pais parti di mi, nan a ponemi komprondé ku mi tabata un estranhero. Parti di mi a aseptá esei. E parti ku no a keda konforme, a bisa NO, pero tabata falta e palabranan ku mester a trese dilanti ku mi no tabata di akuerdo.
Tabatin hopi disertashon ku tabata konfirmá e vershon ku mi tabata un estranhero ku pa kasualidat a nase na Aruba. Fuera di e sirkulo hanchu di famia, no tabata uza término deskriptivo manera ‘rubiano’ ku hopi frekuensia pa referí na personanan manera ami. Hopi hende tabata reservá e kriterio ei pa outóktononan; e asina yamá rubianonan puro; e hendenan ku na un manera fiktisio por a konektá nan antepasadonan ku e indjannan ku tabata e proménan ku a pobla e isla.
E tempu aya mi no a realisá, i p’esei mi no por a ekspresá klaramente tampoko, ku ta ferwagt di kada generashon ku nan ta aseptá krítikamente e norma i balornan di esnan ku tabat’ei promé ku nan. I tòg, awor mi ta konsiente di ku, sin ku mi tabata sa, mi anhelo pa identidat i dinamismo imprevisto di bida tabata den mi, i a ponemi duda den mi supuesto herensia kultural eksklusivo. Tabata un proyekto kolektivo. Unu den kual mi bon amigunan i ami na skol básiko Sint Theresia —Jorgi, Gregorio, Clive i Selena— tabata bai kontra di e hopi alegashonnan ku tabata menasá di pone nos aseptá sin krítika loke segun mayoria di hende grandi nos mester ta i hasi. Nos tabata e rubianonan nobo, i e kontadónan di rubiano i estranheronan no por a hinka nos den nan kuadronan.
Tur dia nos tabata huntu na skol, nos tabata parti nos almuerso ku otro i keda den otro su kompania. Tambe nos tabata motivá otro pa hasi nos bèst. Aworakí mi ta keda asombrá kon diferente nos i nos maestronan tabata étnikamente mirá — prosedente di Kòrsou, Boneiru, Granada, Repúblika Dominikano, Aruba, Sürnam, Alemania, Hulanda, Statia, China i Sint Maarten — pero den e tempu aya no tabatin diferensha ku tabata hasi distinshon di bèrdat. Nunka nos no tabata hasi un gran problema di rasa òf religion. Ora e ta bringa òf pleita Jorgi nunka mester a saminá su konsenshi pa determiná ken e lo defendé: ami òf un rubiano puro manera e mes. Naturalmente e lo defendé nos, pasobra nos tabata su amigunan, su yavenan. Nunka mi no a sintimi partí na dos, si mi mester a skohe entre e i un otro mucha hòmber pretu manera mi persona. Jorgi tabata sa, ku e tabata den mi tim. I nos tur tabata den Selena su tim.
Sinembargo, un biaha a sosodé, ku e mundu pafó di nos a bin dal den esun di nos. Tabata durante di un lès di historia den di kuater klas, ku tabata trata di importansha di e pueblonan arawak, ku komo promé hendenan a pobla e isla. Tabata na fin di añanan setenta, den un tempu ku sentimentunan anti-Kòrsou a lanta kabes, ora ku e pais tabata trata di haña un status aparte dentro di Reino Hulandes. Polítikonan tabata pretendé ku Aruba mester a sali na defensa di su kultura outéntiko, komo defensa kontra di Kòrsou i e Hulandesnan imperialístiko.
Nos tabata konsiente di e sentimentunan aki, pero no a pone e konekshon entre nan i e echo ku yùfrou Webster, un maestra oriundo di Sint-Maarten, a haña bon pa papia riba e patrimonio rubiano. Nos tabata identifiká nos mes ku e arawaknan aki, meskos ku el a siña nos identifiká nos mes ku e katibunan afrikano, e otro víktimanan di historia. Anto e or’ei e bòm a kai, ora ku un di e mucha hòmbernan antipátiko a bisa ku eseinan tabata su hendenan: e Arubanonan puro, no e estranheronan.
Direpente e klas tabata parse di ta dividí entre esnan ku sí ta pertenesé na Aruba i esnan ku ta pertenesé poko ménos na Aruba. Yùfrou Webster tabata purá pa sera e herida, pero no basta purá. E daño tabata hasí kaba. Kiko otro e por a bis’é ku diskriminashon tabata grosero i ònbeskòp, sin kita sin pone; ku nos tur, inkluso e mes, tabata rubiano. El a sinti ku e realidat di e eksistensha di outóktononan i esnan ku a yega despues tabata algu ku e no por a dekonstruí. E tabata muchu mará na e realidat. E no por a mira e karakter fiktisio di tur echo kultural ku mester di nos aseptashon, pa por keda rekonosé komo echo. E no por a komprondé ku términonan manera arawak, afrikano, asiátiko i oropeo ta terminologia apstrakto, e lenguahe profeshonal ku adultonan ta uza pa siega nan mes pa i no rekonosé humanidat básiko.
E dia ei ta grabá den mi memoria. Ta mi herida habrí ku ta ponemi oponé mi mes kontra di kada programa kon bon ku e por ta intenshoná, ku kier basa konsientisashon kultural di un pais riba loke ta outóktono. Na lugá di esei semper m’a boga pa bini ku liña provishonal di maneho kultural basá riba e sosiedat multikultural ku m’a eksperenshá tempu ku mi a lanta. Ta un lucha ku no ta kaba nunka, un trabou manera di esun di Sysifus*, ku mi ta hasi ku alegria i doló. E optimismo di mi boluntat ta bisami, òf mihó bisá, ta krea e ilushon, ku un dia e pieda lo dilapidá i lo kibra na e pida pidanan di echonan kultural imaginario, ku nos por bien benta afó. E or’ei nos lo komprondé V.S. Naipaul su palabranan magnífiko: “Kaminda lenguahe profeshonal ta kue problema eksistente kambia nan den terminologia apstrakto, i kaminda lenguahe profeshonal ta kaba na nada dor di kompetí ku lenguahe profeshonal, hende no ta keda ku meta mas. Ta enemigu so nan ta sobra.” . Upon reaching the top, the rock would always roll back down the hill. Sisyphus was condemned to eternally roll a huge boulder
hill. Upon reaching the top, the rock would always roll back down the hill.
Instituto Real pa Siensia di Idioma, Pais i Nashon (‘KITLV’)Portrèt: E outor, nase na Aruba ku su wela Dominicana den su kas na Marie Pompoen.


text:
Awe mi tabata mira un programa di Comprondiendo Bida cu mi a graba hopi anja pasa cu Ramiro Richards. E tema tabata ‘Ora droga drenta nos cas’. Un combersacion di curason pa curason cu un persona cu a jega na e parti mas abou den drogadiccion y a sa di recupera pa awe e ta un ciudadano respeta.
Cu hopi sinceridad Ramiro a comparti cu e motibo pa su persona a cay den drogadiccion ta e sentimento di ‘Algo cu a falta den mi bida’… Ramiro ta sigi bisa ‘E sentimento cu mi ta parti di algo of di un hende…’ Esaki ta pa un mucha importante, pa sinti cu e ta parti di un famia. Pa e sinti e calor y aceptacion. Cu e ta bon bini den un famia. E ta bisa: ‘si e no ta sinti esaki e ta bay busc’e otro caminda… y un caminda facil awendia ta den droga.’
Ramiro ta bisa cu no obstante tur e atencion y cuido cu nos ta haja di nos famia, hopi di nos a sinti un falta di algo mas. Un band mas estrecho, e sentido di ‘pertenece’, di seguridad…
For di 2 of 3 anja, e band aki mester ta presente cerca e mucha… e cuido y carinjo aki ta e coneccion di curason cu su tata y mama. Esaki ta keda graba den su mente… e sa cu eynan e ta safe, e seguridad cu nan ta stim’e. E siguransa cu e tin un coneccion di curason cu nan. Una bes den puberteit, si e no tin e coneccion ey, e lo busc’e otro caminda.
‘E algo cu a falta den mi bida’… ami, Ingrid a pensa riba e frase aki… y ela penetra te den e profunidad di mi ser… ela pone mi pensa di con desde cu tur dos major a cuminsa traha fulltime, e consumo di droga a aumenta asina drastico. Dicon desde cu tin asina hopi mas divorcio… desde cu nos no tin asina hopi tempo mas… pa hasi cosnan hunto…tin asina mas tanto expresionnan di violencia y falta di respet pa otro den nos comunidad…
Temponan a cambia, bida a cambia…pero tin cierto cosnan cu a keda mescos… of a bira mas pio?
Kico ta e cosnan di balor real den bida? Podise cosnan pa pensa riba dje?


text:
ORANJESTAD- 22 Augustus 2022: Siman epidemiologico di 14 pa 20 di augustus 2022 ta indica cu 160 persona a recupera y un total di 124 caso nobo di COVID-19 a keda registra. Ningun persona a fayece y cantidad di casonan activo di COVID-19 pa awe ta 122.
Datos ta ilustra casonan nobo di COVID-19 cu un averahe semanal di 18 caso positivo pa dia y un averahe di ‘Positivity rate’ semanal di 47%. Un total di 2 persona a keda interna den hospital durante e siman cu a pasa di cual tur tawata riba piso general.